text:
VAKSIN:
RØRSLA– fyri roynd og óroynd (Master): Kostnaður kr. 1.500 fyri hálvárið
Her eru lið fyri bæði roynd og óroynd vaksin – vant verður í Gundadali. Tey royndu eru viðhvørt til kappingar, ið kallast fyri Master, og er tað bæði til álvara og gaman. Tey óroyndu læra seg grundleggjandi svimjing, og kunnu eftir nøkrum (ella fáum) árum betra sín teknik somikið, at tey gerast før fyri at luttaka í Master-kappingunum – og tær eru bæði í Føroyum og uttanlands. Elsti Master-svimjarir í heiminum er yvir 100 ára gamlir – lesið t.d. meira her:
http://swimswam.com/jaring-timmerman-oldest-masters-swimmer-passes-away-105/ !
Venjingartíðir:
Rørsla1: Týsdagar og hósdagar kl 20.30 – 21.15
Rørsla2: Týsdagar og hósdagar kl 21.15 – 22.00
SVIMJING fyri yngri vaksin (Pre-master): Kostnaður kr. 1.500 fyri hálvárið
Vit fara at gera eina roynd at skipa eitt lið fyri fyrrverandi kappsvimjarar – tey, sum einaferð hava svomið á høgum støði, og sum av einhvørjari orsøk eru givin, men nú hava hug at svimja aftur, um ikki so nógv sum tey á 1. lið. Kanska onkur kann seta sær sum mál at svimja til FM t.d., ella til Master-kappingar uttanlands. Vant verður í Gundadali.
Venjingartíðir:
Pre-master: Lýst verður nærri
SVIMJIVENJING: Kostnaður kr. 1.000 um árið
Hetta er rólig venjing 45 min. um vikuna – vant verður í Eysturskúlanum.
Venjingartíðir:
SKV1: Hósdagar kl 19.30-20.15
KOLLAFJØRÐUR: Kostnaður kr. 700 fyri hálvárið
Havnar Svimjifelag verður nú eisini í svimjihylinum í Kollafirði, um nóg stórur áhugi er. Í fyrsta umfari við einum Rørslu-liði – pláss verður fyri 15 luttakarum. Vant verður 1×60 min. um vikuna.
Venjingartíðir:
RørslaK: Hósdagar kl 20.00-21.00


c: text/html

text:
Útgávukonsert hjá Wacken-vinnarunum Svartmálm, og vitjan av donsku metalkongunum í Solbrud. Ein sjáldsamur møguleiki at hoyra metal tónleik í Føroya bestu konserthøll.
Svartmálm
Mitt í Norðuratlantshavinum liggur ein lítil oyggjabólkur. Við útjaðaran av hesum oyggjunum eru høg berg við útsýni yvir stóra havið. Í hesum bergunum er ein duldur staður. Her, sum onki ljós sleppur inn, umgyrt av myrkri er eitt krystalklárt, myrkingarlitt evni, sum rísur upp úr svartastu kjarnu jarðanna. Hetta evnið eitur Svartmálm.
Svartmálm hevur, síðan bólkurin varð settur á stovn í 2016, spakuliga fingið røring í tónlistaheimin við sínum sermerktu framførslum. Svartmálm skrivar hátíðarligan tónleik, sum spennir frá ógvusligari øði til hugfjálgt sorgblídni.
Bólkurin varð stovnaður fyri at geva tónleikarunum eitt útbragd fyri kenslur, og tankar, sum ikki altíð var pláss fyri í øðrum verkætlanum. Við at lata seg í Svartmálmsbúnar og taka sær dulnevnini Deyði (sang og gittar), Pest (gittar og tangentar), Hungur (bass) og Kríggj (trummur) kunnu teir úttrykkja seg á hættir, sum geva ein innaru javnvág. Tættir úr svartmálmsmentan verða settir saman við føroyskari. Allir tekstirnir eru á føroyskum og snúgva seg um gransking av myrkri – bæði søguliga og nútíðarinnar.
Fyrsta útgávan hjá bólkinum, sum eisini eitur Svartmálm, kemur út hjá Tutl í Februar 2018. Á útgávuni verða tríggjar skeringar: “Deytt ljós”, “Vík frá mær/Reiðmenn” og “Svartideyði”, sum er ein svita í trimum pørtum. Orðini til “Svartideyði” byggja á yrkingasavnið “Tá eg hoyri míni einsligu fótafet millum følnaðu heystbløðini” (2014) hjá yrkjaranum, listamanninum og tónleikararnum Øssuri Johannesen.
Tá Svartmálm framførir live, eru teir ílatnir skikkjur, sum Barbara í Gongini hevur sniðgivið.
Ummæli
“…staggering sonic wrath and grand atmospheric radiances” -Extreme Metal Voyager
“The atmosphere created by the band was outstanding, evil and beautiful at the same time” - heavymetal.dk
“Aesthetic finesse” -devilution.dk
“…spielen in ihrer eigenen Liga.” -Metal Hammer
Solbrud
Síðan Solbrud varð sett á stovn í 2009 hava miðað eftir at skapa melodiskan og stórfingnan tónleik við einum ráðum og stormfullum úttrykki. Hetta ljóðið fáa teir við at seta náðileyst trummuspæl saman við gittarspæli, sum byggir á akkordir og harmoniir og hevur ymsar ljóðeffektir. Saman gevur hetta eina intensa og hugfjálga ljóðrúmd – ella í øðrumorðum: Black metal.
Fyrst útgávan, “Solbrud” kom í 2012 og í 2014 kom so “Jærtegn”. Báðar útgávurnar hava saman við fjálgu og sterku framførslunum hjá kvartettini skapt eina mynd av Solbrud, sum ein bólk við eini serligari listarligari visjón, sum verður úttrykt ígjøgnum náðileysan og avbjóðandi svartan málm.
Nýggjasta útgávan hjá Solbrud “Vemod” nýtir bæði langtandi, melodiøsa stílin, sum eyðkennir fyrstu útgávuna, og tramansligu orkuna og komplekstitetin frá tí næstu. Á “Vemod” hava Solbrud arbeitt víðari við sínum sermerkta sanskrivarahátti og hava lagt nýggj element til bæði komposisjón og instrumentering. Løgini eru framhevjaði og sum áhoyrari, upplivir man ein bólk, sum við sínum innviklaðu arrangementum bjóðar lurtarunum av, samstundis sum teir virða siðirnar hjá genruni.

robotstxt: allowed

filter: keep


text:
Dómaraseðlar
Broytingar gjøgnum tíðirnar
Grundarlagið undir FaroeSoccer eru almennu dómaraseðlarnir, sum eru til skjals hjá Fótbóltsambandinum. Hesir eru og verða avritaðir av FaroeSoccer og síðani innlisnir í dátugrunn okkara. Hetta er sjálvsagt ikki løtuverk - óteljandi tímar yvir fleiri ár, og enn er nakað eftir á mál.
Dómaraseðlarnir hava verið ymiskir í skapi og vavi gjøgnum tíðirnar, og hetta merkir eisini skrásetingina hjá FaroeSoccer. Nøkur dømi um ymsu dómaraseðlarnar síggjast her niðanfyri sum pdf-fílur.
Tíðarskeið: 1948-1971 | 1972-1990 | 1991-1993 | 1993-2001 | 2001-2008 | 2008-dd
Ikki fyrrenn miðskeiðis í 1993 kann man siga, at dómaraseðilin gerst nóg góður til veruliga hagtalsskráseting við eftirtíðini í huga. Her verður serliga hugsað um, at málskjúttarnir skulu upplýsast í røttu raðfylgjuni, og minutttølini fyri ymsu hendingunum í dystinum gerst eitt krav.
Ein týdningarmikil broyting til tað betra hendir tó eisini í 1991, tí her verður nú upplýst, hvørjir leikarar byrja inni, og hvørjir byrja úti. Hendan kunningin manglar á dómaraseðlunum fyri alt tíðarskeiðið 1972-1990.
Fyrsti dómaraseðilin, FaroeSoccer veit um, er frá 1948, hann er í tveimum eintøkum, sum bæði skuldu latast FSF (ÍSF). Hesin seðilin er sum heild tann sami, sum brúktur verður heilt til 1971. Hesin upplýsir bara dagfesting, úrslit, leikarar og dómara. Allarhelst hevur hesin seðilin eisini verði brúktur í 1942-1947 ella ein part av hesum tíðarskeiði, men tað kann ikki sigast við vissu, tí eingin seðil er til skjals frá hesi tíðini.
FSF brúkar bara ein og sama dómaraseðil til allar deildir/kappingar heilt upp til 2007. Í 2008 ger FSF ein heilt nýggjan og øðrvísi dómaraseðil til bestu og næstbestu mannfólkadeildina. Og í 2009 ger FSF so eisini nakrar broytingar til tað betra við dómaraseðilin til hina deildirnar. Upplýsast kann, at FaroeSoccer samstarvaði við FSF um báðar hesar dómaraseðlarnar.
Tað er týðiligt, at hvørja ferð FSF hevur gjørt nýggjar tillagingar til dómaraseðilin, so gongur ein ávís tíð, áðrenn dómararnir hava vant seg til hetta. Tillagingartíðin er oftast longri í lægru deildunum, sum stundum hava havt - og framvegis onkutíð hava - ov tilvildarligar dómarar.
Dómaraseðilin, sum FSF hevur brúkt síðani 1993 við smærri tillagingum stendur lítið aftanfyri dómaraseðlarnar í grannalondunum, í nøkrum førum er hann uttan iva betri, serstakliga í sambandi við málskjúttarnar. Vónandi fer tað tó at ganga tann vegin í hesum KT-tíðum, at dómaraseðlar fara at verða lættari og tryggari at útfylla beinleiðis gjøgnum internetið, hetta sum m.a. verður gjørt í Íslandi.
Dómaraseðlarnir eru eyðsæð ikki betri enn dómararnir og feløgini, sum skulu fylla teir út. Seinastu árini hevur FSF veruliga tikið sær um reiggj at útbúgva nýggjar dómarar og fáa støðið upp kring dómaraseðlarnar, og vónandi fer tilvitanin um FaroeSoccer at bøta enn meira um støðuna.


text:
Tríggir nýggir átaksleiðarar
Fólkaheilsuráðið hevur sett tríggjar átaksleiðarar, sum í 2014 skulu standa á odda fyri átøkum innan royking, rúsdrekka, rørslu og kost.
Talan er um Ólav Jøkladal, sum er útbúgvin magistari, Poulu Patursson, cand. scient. í kliniskari føðslufrøði og Ingrid Bjarnastein, journalist.
Í ár ætlar Fólkaheilsuráðið m.a. við roykiátøkum at fáa talið av vaksnum roykjarum niður á 20%. Somuleiðis er málið at halda árgang 2000 roykfrían, og verður tað gjørt við ymiskum serligum tiltøkum fyri júst hendan árgang.
Á kostøkinum skal millum annað ljós varpast á fyrimunirnar við at eta fisk fleiri ferðir um vikuna. Umframt at føroyingar skulu eggjast eta meiri grønmeti og soltnar mjólkaúrdráttir.
Tá tað kemur til rørslu er ætlanin at fáa tey, ið als ikki røra seg, at røra seg eitt sindur. Talan er um bæði ung, vaksin og eldri fólk.
Tá tað kemur til rúsdrekka ætlar Fólkaheilsuráðið í ár millum annað at varpa serligt ljós á stórbrúkarar av rúsdrekka. Á hesum økinum er Heini Mohr Hermansen, cand. merc., settur sum verkætlanarleiðari í tríggjar mánaðir.
Harafturat er ætlanin eisini at kanna rúsevnastøðuna millum 17 ára gomul.
-
Fólkaheilsuráðið er ráð undir landsstýrismanninum og hevur millum annað sum uppgávu at styrkja tiltøk fyri heilsufremjing bæði í almanna- og heilsuverkinum.


text:
Lort í býin
Lort í býin er vorðið eitt væl kent fyribrigdi. Tey bæði Meyla og Knøttur eru frontfigurar, og tiltøk og framførslur byggja á hugsjónina um ikki at dálka. Heitið er sprottið úr umhvørvisvikuni hjá Tórshavnar kommunu.
Fyrsta framførsla hjá Meylu og Knøtti var í SMS í Havn í samband við 50 ára føðingardagin hjá barnablaðnum Strok. Síðan hevur hetta breitt seg sum ringar í vatni. Børn í øllum Føroyum hava tikið hesi bæði til sín, og fleiri stórar framførslur hava verið í Norðurlandahúsinum fyri fullsettum húsum, umframt at tey ferðast ymsa staðni runt í Føroyum at hava framførslur.
Nú er fløga við ellivu bæði gomlum, væl kendum og spildurnýggjum sangum komin út.


text:
Fyrrverandi leiðarar finnast at Mærsk Mc-Kinney Møller
Tað eru ikki bara góð
eftirmæli, fyrrverandi stjórar og leiðarar hjá A. P. Møller geva Mærsk
Mc-Kinney Møller. Hann var ráðaríkur og harðligur, siga teir í nýggjari bók.
Men hann broytti lutfalsliga lítlu norðurlendsku
fyritøkuna til eitt av heimsins størstu bingjureiðaríum. Orsøkin var millum
annað, at Mærsk var ógvuliga hyggin og óvikiligur.
Tað sigur høvundurin av nýggju bókini um Mærsk,
Kirsten Jacobsen, við danska TV2.
Maðurin var ómetaliga dugnaligur, men hann hevði
eisini sínar feilir, sigur Kirsten Jacobsen.
Tungur arvur
Tað var ikki bara sum at siga tað at koma á slóðina
hjá Mærsk Mc-Kinney Møller. Ein teirra, sum úttalar seg í nýggju bókini, er
fyrrverandi forstjórin, Jess Søderberg. Hann var fyrsti stjórin uttanfyri
familjuna, sum skuldi stjórna hesi veldugu fyritøkuni.
- Tað var ikki bara lætt at liva upp til
meginreglurnar um arbeiðssemi, ábyrgdarkenslu og sansin fyri staklutum, sigur
Jess Søderber í bókini.
Mærsk Mc-Kinney Møller hevði ábyrgdina av fyritøkuni
til 1993, tá hann fór úr forstjórasessinum. Hann helt fram sum nevndarformaður.
Michael Pram Rasmussen hevur verið nevndarformaður
seinast 14 árini. Hann fór úr nevndini fyri kortum. Hann er ikki so avgjørdur
sum Jess Søderberg, men eisini hann fekk harðmøraða Mc-Kinney at kenna.
- Hann var ongantíð nøgdur, men vildi altíð víðari.
Hann var ómettandi og hevði ómetaliga orku. Ófrávíkiliga drívmegin er uttan iva
tað, sum hevur sett A.P. Møller á heimskortið, heldur Michael Pram Rasmussen.
Mærsk Mc-Kinney Møller doyði í 2012 – 99 ára gamal.


text:
[This text is not available in English]
Komandi dagarnar verður skipað fyri 11 jólahaldum í kommununi, tá ið jólatrøini verða tendrað. Her er yvirlit yvir nær og hvar, hvør fer at spæla, og hvørji halda røður.
Í Kirkjubø verður jólatræið tendrað við kirkjuna sunnudagin 3. desember kl.12:15 eftir guðstænastuna. Havnar Hornorkestur spælir. Turið Horn, býráðslimur, og Heri Joensen, prestur, bera fram røðu.
Í Hoyvík verður jólatræið tendrað sunnudagin 3. desember kl.17:30. GHM spælir. Bergun Kass, býráðslimur, og Theodor E. D. Olsen, prestur, bera fram røðu.
Í Kollafirði verður jólatræið tendrað við skúlan týsdagin 5. desember kl.17:00. Hornblásarar úr GHM spæla. Helena Dam á Neystabø, býráðslimur, og Maria Jørðdal Niclasen, prestur, bera fram røðu.
Í Kaldbak verður jólatræið tendrað við skúlan leygardagin 9. desember kl.15:30. GHM spælir. Marin Katrina Frýdal, býráðslimur, og Theodor E. D. Olsen, prestur, bera fram røðu.
Á Velbastað verður jólatræið tendrað við skúlan leygardagin 9. desember kl.16:00. Havnar Hornorkestur spælir. Jákup Dam, býráðslimur, og Derhard Jógvansson, prestur, bera fram røðu.
Á Argjum verður jólatræið tendrað við brúnna um Sandá leygardagin 9. desember kl.17:00. GHM spælir. Gunnvør Balle, býráðslimur, og Bergur Debes Joensen, prestur, bera fram røðu.
Á Hvítanesi verður jólatræið tendrað leygardagin 9. desember kl.18:00. Havnar Hornorkestur spælir. Marin Katrina Frýdal, býráðslimur, og Sverri Steinhólm, prestur, bera fram røðu.
Í Norðradali verður jólatræið tendrað við skúlan sunnudagin 10. desember kl.18:00. Musikskúlalærarar spæla. Turið Horn, býráðslimur, og Sverri Steinhólm, prestur, bera fram røðu.
Í Nólsoy verður jólatræið tendrað sunnudagin 10. desember kl.17:00. Ternan fer av Havnini kl.16:20 og úr Nólsoy kl.19:25. Havnar Hornorkestur spælir. Uni Næs, prestur, ber fram røðu.
Í Hesti verður jólatræið tendrað sunnudagin 10. desember kl.15:30. Teistin fer av Gomlurætt kl.14:30 og úr Hesti kl.19:30. Frelsunarherurin spælir. Gunnvør Balle, býráðslimur, og Palli Petersen hjá Frelsunarherinum bera fram røðu.
Í Syðradali verður jólatræið tendrað hósdagin 14. desember kl.18:00. Havnar Hornorkestur spælir. Heri Joensen, prestur, bera fram røðu.


text:
Category Archives: Politikkur
ALS – Sjokk !!
Bjarni Hammer: Arbeiðsloysisskipanin ætlanir um at stovna sín egna heilsuskúla! Hendan greinin kemur eftir, at ein “kveikjari”
Bar ikki til at skipa býráðið á Tvøroyri í gjárkvøldið
Fyrst valdi á kommunustýrisvalinum í Tvøroyrar kommunu, Kristin Michelsen, hevði í gjárkvøldið kallað saman til
Mikkjal Sørensen heldur fram sum borgarstjóri í Porkeri
Bygdarráðið í Porkeri hevur í kvøld einmælt skipað seg við Mikkjal Sørensen sum borgarstjóra og Andreas
Nývalda býráðið skipað seg
Jónsvein Hovgaard nýggjur borgarstjóri í Hovi
Hovs kommuna hevur á fundi í kvøld skipað nýggja bygdaráðið. Jónsvein Hovgaard verður nýggjur borgarstjóri og
Janus Thomsen nýggjur borgarstjóri í Hvalba
Janus Thomsen, sum var toppskorari á kommunuvalinum í Hvalba, við 144 atkvøðum, verður nýggjur borgarstjóri
Jóanis Lisberg nýggjur borgarstjóri í Fámjin
Jóanis Lisberg verður nýggjur borgarstjóri í Fámjins kommunu, tað er greitt eftir at nývalda kommunustýrið
Dennis Holm heldur fram sum borgarstjóri
Kristin Michelsen heldur áfram sum borgarstjóri
Eftir kommunuvalið á Tvøroyri er greitt, at Kristin Michelsen heldur áfram sum borgarstjóri í Tvøroyrar
Valúrslitið í Hvalbiar kommunu
Valúrslitið í Hvalbiar kommunu til kommunuvalið var hetta: Flokkur Atkvøður % Vald A. Listi A 346 70,3 5 B. Listi B 146 29,7 2 Atkvøður 499 Blankar/Ógild. Valrætt/Valluttøka 553 90,2% 0/7 1 A Janus Thomsen 144 2 A Trúgvi Gudmundarson 79 3 A Niels Jacob Thomsen 28 4 A Eir J.
Valúrslitið í Tvøroyrar kommunu
Valúrslitið í Tvøroyrar kommunu til kommunuvalið var hetta: Flokkur Atkvøður % Vald C. Javnaðarflokkurin 442 37,5 3 G. Borgaralistin 289 24,5 1 K. Kommunulistin 449 38,1 3 Atkvøður 1.187 Blankar/Ógild. Valrætt/Valluttøka 1.318 90,1% 3/4 Nr. Listi Navn Atkv. 1 C Bjarni Hammer 138 2 C Bogi Johannessen 108 3 C Súsanna Bertholdsen 75 4 G Anita Vibergsdóttir 70 5 K Kristin Michelsen 297 6 K Kristina Kambskarð Sørensen 72 7 K Alvi
Valúrslitið í Fámjins kommunu
Valúrslitið í Fámjins kommunu til kommunuvalið var hetta: Nr. Listi Navn Atkv. 1 A Jóanis Lisberg 22 2 A Arnbjørn Ingi Kjærbo í Smiðjuni 18 3 A Arni Henry Nielsen 11 Listi
Valúrslitið í Hovs kommunu
Valúrslitið í Hovs kommunu til kommunuvalið var hetta: Flokkur Atkvøður % Vald A. Listi A 23 29,9 1 B. Listi B 54 70,1 4 Atkvøður 77 Blankar/Ógild. Valrætt/Valluttøka 86 89,5% 0/0 Hesi eru vald í kommunustýri í
Valúrslitið í Porkeris kommunu
Valúrslitið í Porkeris kommunu til kommunuvalið var hetta: Flokkur Atkvøður % Vald A. Listi A 55 24,8 1 B. Listi B 167 75,2 4 Atkvøður 223 Blankar/Ógild. Valrætt/Valluttøka 233 95,7% 1/0 Hesi eru vald í kommunustýri í
Valúrslitið í Vágs kommunu
Valúrslitið í Vágs kommunu til kommunuvalið var hetta: Flokkur Atkvøður % Vald B. Sambandsflokkurin 203 22,8 2 C. Javnaðarflokkurin 338 38,0 3 E. Tjóðveldi 348 39,1 4 Atkvøður 890 Blankar/Ógild. Valrætt/Valluttøka 1.014 87,8% 1/0 Hesi eru vald í Vágs Býráð: 1 B Erhard
Valúrslitið í Sumbiar kommunu
Valúrslitið í Sumbiar kommunu til kommunuvalið var hetta: Hesi fimm eru valdir: 1 A Eyðbjørn Thomsen 67 2


text:
Vága Kommuna: Kunning um upplatingartíðir hjá Ungdómshúsinum
mentan31-03-2017 - 13:01 - Jóanis Nielsen
Hey øll tit fittu ungu :)
Mikvøldið 19. apríl kl. 18.30 til 22.00 letur ungdómshúsið upp í Vága skot í Miðvági.
Hetta kvøldið fara vit at byrja við, at gera hølið innbjóðandi og hugnaligt.
Tí hava vit brúk fyri, at tit eru ein partur av innrættingini, so tit kunnu sjálvi seta tykkara dám á hvussu hølið skal sígggja út :)
Vit hava brúk fyri at fáa flutt møblar, seyma ymiskt, hongja ymiskt upp á veggirnar og annars alt møguligt, ið ger at rúmið fer at verða deiligt hjá okkum øllum at verða í. Kanska onkur kann gera onkran bakstur, at hugna við aftaná.
Upplatingartíðir:
Opið verður fyri 7.fl. til 18 ár.
Av tí at Vágaskot verður brúkt aðrar dagar í vikuni, hava vit verið noydd til at broyta upplatingartíðirnar soleiðis:
Í líka viku mikudag 19. apríl kl. 18.30 til 22.00 og leygardag 22. apríl kl. 18.30 til 24.00.
Í ólíka viku mánadag og mikudag kl. 18.30 til 22.00. Tó vera onkrar broytingar um halgidagar og aðrir frídagar eru.
Vit eru sera spent at fara ígongd við hettar tilboðið saman við tykkum, og gleða okkum til at síggja tykkum :)
Bestu heilsanir
Alma Andreassen, Brynhild Lisberg, Elsa Nielsen, Marna Zachariassen og Linda Heinadóttir.


text:
Arbeiði okkara í felagnum er ótrúliga fjølbroytt. Hesin dagurin er einki undantak. Leingi hevur túrurin verið í umbúna: Vitjanin á Rásini í Saltangará, sum er ein samdøgursstovnur og skúlatilboð til ung við menningartarni.
Rásin er stovnur undir Mentamálaráðnum við heimstaði í Runavíkar Kommunu.
Tað, ið er á skrá er ráðgeving í at brúka digitala hjálp í skrivi og lesi tilgongdini. Á teldu og telefon. Arbeiðsfólk á Rásini og miðnám á Kambsdali vóru við.
Vit vórðu møtt við stórum blíðskapi og sóu alla Rásina frá ovast til niðast. Sanniliga eitt stað, har alt er gjørt, at tey ungu skulu mennast og trívast.
Les nógv meiri um Rásina í Saltangará á heimasíðu teirra.


text:
Tó, at Niklas Nikolajsen er uppvaksin í Danmark, undantikið eitt stutt tíðarskeið í Havn, og í dag býr í Sveis, har hann saman við øðrum rekur ein av størstu Bitcoin-bankunum í heiminum, Bitcoin Suisse AG, so eru ættarbondini til Klaksvíkar sterk. Serliga stuttligt heldur hann tað vera, at hann er undan fólki, sum skaptu sítt egna gjaldoyra – nakað sum líkist tí, sum hann sjálvur fæst við
Í seinru hálvu av 1980-unum var hann ein vanligur næmingar í Venjingarskúlanum í Havn.
Nú, í 2018, er hann ikki so vanligur longur.
42 ára gamli Niklas Nikolajsen er ein sonevndur FinTech íverksetari innan kryptogjaldoyru og kryptofíggjarviðurskifti.
Eftir at hava lokið prógv í teldufrøði í Keypmannahavn, starvaðist hann í tíðarskeiðnum 1998-2012 sum telduforritari-og mennari – tey seinru árini mest innan fíggjarheimin.
Í 2013 hendi so tað, at hann var við til at stovna Bitcoin Suisse AG – eitt meklara-, íløgu- og fíggjartænastuvirki innan kryptofíggjarheimin.
Niklas hevur líka síðan 2010 verið ein íðin viðmerkjari og heitur talsmaður fyri Bitcoin og tí sonevndu blockchain tøknini. Hann hevur tá serliga gjørt seg galdandi sum viðmerkjari í Sveis, har hann hevur búð síðan 2011.
Fyrraárið varð hann kosin at vera ímillum hundrað tey mest týdningarmiklu bankafólkini í Sveis av sveisiska fíggjartíðarritinum BILANZ.
Lesið alla greinina HER


text:
Hví stilli eg upp
Vit vilja økja um rættindini hjá føroyska fólkinum, vinnuni og myndugleikum annars.
Vit vilja økja um samstarvsmøguleikarnar við onnur lond og um inntøkurnar til føroyska samfelagið.
Vit vilja lata upp tær dyr, sum heimastýrisflokkarnir vilja lata aftur.
- Vit vilja taka sæti sum vanligur limur í millumtjóða felagsskapum
- Vit vilja taka ræði á øllum málsøkjum
- Vit villja tryggja vinnuni góðar og tryggjar karmar
- Vit vilja tryggja eitt samhaldssamt samfelag, har virðini verða rættvíst býtt
- Alt hetta vilja vit gera skipað. Við báðum beinum á jørðini. Í góðum samstarvi við tey fólk og teir myndugleikar, sum varða av hesum økjum, ber hetta til.
Endamálið eigur allatíðina at verða at økja um rættindini, inntøkurnar, førleikan og menningarmøguleikarnar hjá fólkinum.
Við Tjóðveldi fært tú eina sjálvsstýrisrødd á Danating, – eina rødd, sum er sjálvsstýrisrødd alt valskeiðið.
Tjóðveldi er ikki eitt mál í sær sjálvum. Tjóðveldi er hinvegin amboðið, sum alheimssamfelagið viðurkennir, sum tað, ið skal til, um tjóðin skal virka á jøvnum føti við hinar á altjóða pallinum.
Tí velji eg Tjóðveldi og mæli okkum øllum at gera tað sama.
Annita á Fríðriksmørk, valevni


text:
Nýggjur føroyskur felagsskapur, "Hjálp jødunum heim" varð stovnaður í 2007. Felagsskapurin samstarvar við viðurkenda ísraelska felagsskapin Keren Hayesod, sum varð stovnaður í London í 1920, og hvørs aðalendamál er at savna inn pening til at hjálpa jødunum heim til egna land sítt, Ísrael.
Nevnd
Aðalfundirnir í feløgunum Vinafelagið Føroyar - Ísrael og Ísraelsmissiónin velja leiðsluna í felagsskapinum HJÁLP JØDUNUM HEIM.
Endamál
Seinastu 1900 árini hava nærum allir jødar verið spjaddir kring heimin. Tá Ísrael varð endurstovnað 14. mai 1948, byrjaðu jødarnir av álvara at flyta aftur til land sítt, men enn eru nógvir eftir.
Í fleiri londum hava jødar tað ikki gott. Nógvir eru fátækir, og í fleiri londum verða teir atsøktir, og aðrastaðni er bæði hungur og kríggj.
Tað ræður um at hjálpa so mongum sum tilber at flyta heim til Ísraels, har tikið verður sera væl ímóti teimum. Tá hálvt ár, ella eitt ár er farið, hava nýggju innflytararnir í flestu førum lært seg málið, fingið arbeiði og egnan bústað. Børnini hava tað stak gott í Ísrael.
Hvussu ber til at stuðla
Tú kanst hjálpa jødunum heim við peningagávu, størri ella minni. Tú kanst stuðla eina ferð, og tú kanst stuðla regluliga við fastari flyting. Øll, sum stuðla, fáa bræv frá okkum.
Um tú ynskir at stuðla, so ber til at senda ein teldupost til: danjal@travel.fo.
Hjálp jødunum heim
Postsmoga 3286
110 Tórshavn
Eisini ber til at gjalda studul inn á eina av hesum konti:
Lyfti um signing
Harrin segði við Ábram: "Eg skal gera teg til stórt fólk; Eg skal signa teg og gera navn títt stórt, og tú skalt vera til signing. Eg skal signa tey, ið signa teg.. og í tær skulu allar ættir á jørðini verða signaðar."
(Brot úr 1. Mós. 12)
Les meira á: www.kh-uia.org.il


text:
Samgongan er ein hóttan móti framtíðini hjá føroyingum
Lagt er fram eitt fíggjarliga ”sminkað lík”.
Ongin politisk visjón ella ætlan er at hóma, bert ein býtishandil millum einstaklingar í samgonguni.
Gjógvin millum láglønt og hálønt søguliga stór
Samgongan hevur undirgravað landsins inntøkur við 265 mió. kr. árliga við at lata skattalættar, ið helvtin av føroyingum – øll tey, ið hava lægri inntøkur – als ongan ágóða fáa av, meðan hálønt fáa millum 4000 og 7000 kr. meira pr. mánað.
Samstundis er pensjónsskatturin øktur munandi – serliga hjá teimum við lágum pensjónum.
Hetta hevur víðkað gjónna millum láglønt og hálønt munandi og nú verður so hildið áfram at spara har minst er at fara eftir.
Hóast landskassin hevur inntøkuført 220 mió. kr. í pensjónsskatti frá framtíðini á fíggjarlógini fyri 2012, og hóast landskassin hevur fingið eingangs kapitalvinningsskattainntøku frá einari sølu á 158 mió. kr. í 2012, so er hallið 365 mió. kr. Tvs. í veruleikanum er hallið í 2012 helst heilar 743 mió. kr. Til samanberingar var hetta 400 mió. kr. í 2011. Hetta er ein fíggjarpolitikkur á vandakós og hildið verður áfram.
Prísurin fyri flatskattalættan skal nú rindast
Samgongan hevur nú lagt fram sínar raðfestingar komandi árini, og innibera hesar eitt nú fylgjandi.
Almanna- og heilsuøkið munandi skerjast:
• Almanna- og heilsuøkið skal nú spara 170 mió. kr.
• Pensjónsaldurin hækkar uppí 69 ár. Úr 67 ár uppí 68 ár longu 1. januar 2013.
• Fyritíðarpensjónistar fáa inntøkulækking.
• Sambýli til sálarveik er útsett.
Útbúgving og mentan skal niðurraðfestast:
• Útbúgving og mentan skal spara 56 mió. kr.
• Marknagilsdepilin er útsettur til 2016.
• Fróðskaparsetrið verður skert.
• Tjóðleikhús og Havrannsóknarskip eru nú strikað.
• ES-granskingarsamstarvið steðgað.
Útjaðarin verður skerdur:
• Eitt nú verður samferðslan til útjaðaran skerd, við færri túrum bæði til Sands og Suðuroyar.
Sjálvbjargniskósin skal steðgast:
• Niðurleggja Landsbanka Føroya.
• Niðurleggja Sendistovu Føroya í London.
• Niðurleggja stjórnarskipanararbeiðið.
• Niðurleggja arbeiðið við føroyskari rættarskipan.
• Hækka blokkstuðulin.
Føroyar hava nú verið á vandakós í 4 mánaðar
Teir 4 flokkarnir í samgonguni hava í dag staðfest, at ætlanin er, at halda áfram við hesum komandi 4 árini. Hetta vil føra til búskaparafturgongd og fólkaminking.
Landsstýrismaðurin í fíggjarmálum hevur tó valt at kalla sína frágreiðing um karmar komandi árini ”Á rættari kós”. Hetta hóast Føroyar á vandakós – fyri tey allar flestu.
Eitt meira hóskandi heiti fyri karmarnar hjá samgonguni hevði verið: ”Á rættari kós – fyri tey fáu”.
Á Løgtingi, 30. mars 2012
Tjóðveldi
Meira fæst at vita við at venda sær til:
– Kristina Háfoss, framsøgufólk Tjóðveldis í fíggjarmálum, á tlf. 21 00 36


text:
Kom og gang Føroya vakrasta hálv maraton saman við Ítróttarfelagnum Frælsi og Krabbameinsfelagnum
Aftur í ár skipar ítróttarfelagið Frælsi í Vágum fyri eini hálv maraton renning leygardagin 3 september. Umframt vanliga hálv maraton renning, verður
Í Atlantic Airways eru tey umhugsin
Krabbameinsfelagið fegnast stórliga, tí Atlantic Airways við heilsíðulýsing í ‘Atlantic Review’ vísir á týdningin av at njóta sólina við skili.
Prát og samvera fyri teg, sum hevur krabbamein
Týsdagin 6. september 2016 frá kl. 13.00-15.30 skipar Krabbameinsfelagið fyri hugnaløtu fyri teg, sum er sjúk/ur av krabbameini. Vit hittast í hølunum
Heilsan frá forkvinnuni í Krabbameinsfelagnum til Team Rynkeby Føroyar
Tá ið eg um várið fái eyga á fyrstu hagasóljurnar, smílist eg áðrenn eg veit av. So fagurt gular bera tær boð um, at ljósa tíðin er ávegis. Minna meg
Njót sólina við skili
Tað er gott at vera úti, tá sólin skínur. Vit skulu ikki renna undan sólini, men njóta hana við skili. Krabbamein í húðini er vanligt krabbameinssla
Reglulig fyribyrgjandi kanning fyri lívmóðurhálskrabba
Allar kvinnur í aldursbólkinum 25-60 ár fáa bjóðað regluliga fyribyrgjandi kanning fyri lívmóðurhálskrabba. Hetta verður gjørt við einari einfaldari
Gongu1/2maraton 4. juni í 2016
Leygardagin gingu 197 fólk hálvmaraton hjá Krabbameinsfelagnum, sum var partur av Tórshavn Maraton. Vit í Krabbameinsfelagnum fegnast stórliga um undi
Norðurlendsku krabbameinsfeløgini sameinast um at fyribyrja tubbaksnýtslu ímillum børn og ung
Alheimsroykleysur dagur er í dag, og í tí sambandi skrivaðu Norðurlendsku krabbameinsfeløgini ta áheitan, at tubbaksvørur skulu vera í pakka, sum er e
Gangi½maraton - Stór vælnøgd at koma um málstrikuna
Tað var í veruleikanum umvegis konuna, at 45 ára gamli argjamaðurin Petur Heðin á Fløtti meldaði seg til Gangi½maraton, sum var fyriskipað í fjør.
Gangi½maraton - Hava bílagt gott veður aftur í ár
Tá ið Anja Wardum í Havn sá lýsing um, at ein kundi tekna seg til Gangi½maraton í fjør, bar hon skjótt at og royndi eisini at fáa fleiri vinkonur úr b
Gangi½maraton - Gott høvi at leggja trýst á seg sjálvan
Ein teirra, ið hevur teknað seg á fyrsta sinni, er 55 ára gamli Sofus Johannesen frá Gjógv. Sofus sær tiltakið sum eitt gott høvi at leggja trýst á se
Familjudagar á Háskúlanum 21.-22. mai
Foreldrabólkurin hjá Krabbameinsfelagnum bjóðar til familjudagar á Háskúlanum í Havn.
Tøkk Jákup N. Olsen og Agnar á Dul
Tað er við sorgblídni, at vit siga tykkum báðum takk fyri tíðina í Krabbameinsfelagnum.
Nýggj forkvinna í Krabbameinsfelagnum
Á aðalfundinum hjá Krabbameinsfelagnum í kvøld, var formansstaffettin handað víðari.
Aðalfundur
Aðalfundur felagsins verður á Hotel Hafnia í Tórshavn, týskvøldið 26. apríl 2016 kl. 19.00. Skrá sambart lógum felagsins.
Kom og gang - Gangi ½ maraton 4. juni 2016
Krabbameinsfelagið skipar, saman við Tórshavn Marathon, fyri gangi ½ maraton í 4. juni 2016. Tilmeldingin er byrja. Gang eitt ½ maraton og stuðla Krab
Grannakaffi 2016 gav útvið hálva millión kr.
Tiltakið Grannakaffi hjá Krabbameinsfelagnum sá dagsins ljós í mars í 2015 og heppnaðist so mikið væl, at avgjørt varð at endurtaka tað somu tíð í ár.
Missur og sálarligur stoytur í familjuni - Evnisdagur
Nógv børn, ung og vaksin hava upplivað bæði likamligan og sálarligan løst og at missa onkran av sínum næstu. Tað kann vera trupult at tosa við onnur u
Skeið í make-up & hár/húðrøkt fyri kvinnur í viðgerð fyri krabbamein
Mikukvøldið 27. apríl 2016 skipar The Body Shop í SMS fyri ókeypis skeiði í make-up & hár/húðrøkt. Skeiðið verður í The Body Shop í SMS kl. 18.30 og e
Alment tiltak fyri menn – kvinnur onga atongd. Fyrilestur um prostatakrabba.
Kendi danski professarin og yvirlæknin í urologi Michael Borre, fer at halda fyrilestur um prostatakrabba tann 4. apríl 2016 kl. 19.00 á Hotel Føroyu


text:
Chr Holm Isaksen varð føddur í Havn í 1877. Vanliga varð hann millum manna kallaður Kristin í Geil eftir heimahúsum sínum.
Hann var 12 ára gamal, tá Føringafelag varð stovnsett og 13 ára gamal, tá fyrsta nummar av Føringatíðindum kom út. Við øllum ungdómsins eldhuga tók hann av fullum huga undir við tjóðskaparrørsluni, og aftan á eitt skifti at hava verið í Danmark, har Georg Brandes júst hevði heygsett *romantikkin og knæsett *naturalismuna, kom hann heim aftur hugtikin av aðrari stevnu, hini sosialistisku.
Fyri honum var tjóðskaparrørsla ikki nóg mikið, hon átti at vera sosialistisk.
Um aldaskiftið fór at ganga aftur á hondina við teimum báðum bløðunum, ið bóru fram boðskap sín á føroyskum. Undirtøkan var ikki so stór, tí partvíst var Føringafelag at kalla farið í tvíningar, partvíst tyktist tað torført at fáa fólk at taka undir við blaði, ið bert borðreiddi við føroyskum tilfari.
Fyrsta blaðroyndin í nýggju øldini er »Tingakrossur«, sum kom út á fyrsta sinni í 1901. Í byrjan var tað nógva av innihaldinum skrivað á donskum, men sum frá leið og »Krossur« gjørdist málgagn Sjálvstýrisfloksins frá 1906, fekk føroyska málið yvirvág í blaðnum.
Hin tá 23 ára gamli Kristin í Geil var frá byrjan kosin til blaðstjóra á Tingakrossi«, og hetta starv røkti hann, tá sæð verður burtur frá einum ári, uttan slit, til hann í byrjan av tríatiárunum legði frá sær vegna sjúku.
Øll samtíðarfólk bera samsint Kristini í Geil tað eftirmælið, at dugnaligari blaðmann hava oyggjarnar ikki átt og tjóðskaparsinnað fólk og tey minni mentu í samfelagnum ikki betri stavnamann enn hann.
Kristin í Geil var fyrst og fremst blaðmaður, men hann royndi seg eisini sum bókmentamaður. Hann yrkti sjálvur og týddi yrkingar, m.a. fyrsta sosialistsongin »Brátt lýsir í eystri«, men størsta týdningin man hann hava havt innan føroyskt sjónleikarlív, har hann var oddamaður bæði sum fyrireikari og leikari alt frá miðskeiðis í 1890-árunum, til hann vegna heilsubrek gav frá sær.
Hann týddi fleiri leikir til føroyskt og skrivaði sjálvur hin vælumtókta sjónleikin »Ófriðarligar tíðir« (1908), sum snýr seg um vitjan enska Brillumansins í Havn í 1808 og óræddu framferð Nólsoyar-Páls í hesum døgum.
Kristin í Geil doyði í 1935.
Úr: Árni Dahl: Bókmentasøga I-III. Fannir. 1980-83.
Síðsta nummar av handskrivaða felagsblaði »Havnar ungmannafelags« er dagfest 27. mars 1912, men longu tríggjar vikur aftaná, 18. apríl verður nýtt ungmannafelag stovnsett í høvuðsstaðnum. Tað fær navnið »Varðin« — sama navn fær handskrivaða blað nýggja felagsins.
Endamál felagsins var orðað í fýra greinum:
Tað vóru teir báðir Jákup Dahl og Kristin í Geil, ið buðu inn til stovningarfundin.
Í fyrstu felagsnevndini sótu Jákup Dahl, Símun av Skarði og Poul Isaksen, fyrstnevndi sum formaður.
Annars bíta vit merki í, at allir høvuðsstuðlar Havnar ungmannafelags, M. A. Winther, Nyholm Debess og Petur Alberg, taka lut í fundarhaldi nýggja felagsins og lata tilfar til blaðið.
Av nýggjum nøvnum, sum í samband við hetta felag stíga fram, kunnu vit nevna Rikard Long, M. A. Jacobsen og Louis Zachariassen.
Fyrstu trý árini verður blað felagsins skrivað í einum eintaki við hond. Í 1915 fara tey undir at prenta »Smáskriftir« uppá 32 síður hvørt. Frá 1915 til 1919 verða givin út tilsamans 18 hefti, ið tilsamans fylla um 400 síður.
Frá 1921 gevur felagið út bókmentatíðarritið »Varðan«, sum kemur út enn í dag. Tilsamans eru komin 47 bind (1921 — 1980) upp á tilsamans o.u. 9000 blaðsíður.


text:
Í minsta landinum í Miðamerika, El Salvador, hevur verið bæði borgarakríggj og kollvelting. Í øldir áttu nakrar fáar ríkar ættir alla jørðina í landinum, og mesta fólkið leið hungur og hall. Ein fjallaryggur við nógvum gosfjøllum eyðkennir landslagið. Skógirnir, har nógvur setrisviður, mahogni og eik vuksu, eru ruddaðir til landbúnaðarjørð.
Spaniamenn bygdu San Salvador í 1515. Síðan tá er býurin fleiri ferðir oyðilagur í jarðskjálvta. Meginparturin av gamla spanska byggistílinum er nú burtur og nýmótans hús bygd ístaðin. Ovfólkaðir fátækrabýlingar eru komir upp uttan um býin, tí at túsundtals flóttafólk eru komin hagar at leita eftir arbeiði.
Frá 1979 til 1991 var blóðugt borgarakríggj ímillum stjórnarherin, sum USA stuðlaði, og vinstrasinnaðar uppreistrardeildir. Eini 75.000 fólk doyðu. 16. januar í 1992 kom friðaravtala í gildi, sum uppreistraroddamaðurin, Chano Guevara, skrivaði undir.
Marknaósemja endaði við kríggið, tá ið El Salvador spældi HM-undandyst ímóti Honduras í 1969. Dysturin elvdi til, at herurin í El Salvador tók seg inn í Honduras. Fleiri enn 3.000 fólk fullu í fótbóltskrígnum.
Málið, søgan og mentanin í Miðamerika og Suðuramerika hava sum heild røtur aftur í hjálandatíðina. Til 1492, tá ið Kristoffur Kolumbus kom til Bahamaoyggjar, búðu bara indiánar í hesum parti í heiminum. Men eftir tað fóru fólk úr Spania og Portugal at búseta seg har í stórum tali, og nógvir afrikanar vórðu fluttir hagar úr Afrika sum trælir, helst til Karibia og Brasil. Í Karibia settu eisini mangir onglendingar, fraklendingar og niðurlendingar búgv. Tí er fólkið í hesum heimsparti nógv blandað. Spanskt er vanligasta málið í meginlandinum, saman við portugisiskum í Brasil. Í Karibia eru enskt og franskt vanligari, og í Surinam er almenna málið niðurlenskt.
Fyrst í 16. øld fóru Spania og Portugal at taka sær hjálond í Miðamerika og Suðuramerika. Bæði londini sendu eisini trúboðarar at umvenda upprunafólkið til katólska trúgv. Spania tók stórar partar av meginlandinum, men Brasil, sum Portugal legði undir seg, gjørdist størsta landið og sterkast búskaparliga. Enn á døgum eru flestir suðuramerikanarar katolikkar.
Indiánarnir, ið kunnu lesa søgu sína aftur til indiánsk fólkasløg, sum búðu í Miðamerika og Suðuramerika, áðrenn niðursetufólkini úr Evropa komu hagar, eru nú bara 2% av fólkinum. Næststørsti fólkabólkurin eru fólk ættað frá afrikonsku trælunum, tey flestu búgva í Brasil og í Karibia. Í næstan øllum londum á meginlandinum eru fólk, sum eru blandað við indiánar og evropear, í meiriluta. Tey verða kallað mestitsar.
Sløk hundrað ár eftir, at spaniamenn komu til Suðuramerika, vóru 90% av indiánska fólkinum deyð. Høvuðsatvoldin var sjúkur, ið evropearar bóru við sær, til dømis pokur og meslingar. Indiánarnir høvdu ikki íborið mótstøðuføri ímóti hesum sjúkum, og teir flestu, ið vórðu smittaðir, doyðu. Nú á døgum eru indiánarnir í minniluta allastaðni uttan í Guatemala, har mangir mayaindiánar enn búgva í hálendinum, og á Andesháslættanum í Bolivia, har eftirkomarar inkafólksins búgva.
Flestu lond í Miðamerika og Suðuramerika hava ovurstóra uttanlandsskuld. Brasil er eitt av hesum londum, men skuldin er lutfalsliga lítil borin saman við inntøkurnar. Nikaragua skyldar nógv minni, men skuldin er átta ferðir so stór sum tjóðarinntøkan.
Í 20. øld vaks fólktalið nógv í heimspartinum, helst í Brasil og londunum fyri norðan. Men í flestu londunum lækkar burðartalið nú. Men av tí at stórur partur av fólkinum eru ungfólk, og at fleiri børn koma undan, av tí at heilsuviðurskiftini batna, veksur fólkatalið alsamt. Í 1990-árunum vaks fólkatalið í Mið-og Suðuramerika við uml. 80 milliónum.
Næstan tríggir av fyra suðuramerikanarum búgva í býum. Í summum londum, m.a. Kili og Uruguai, býr ein triðingur av fólkinum í høvuðsstaðnum. Mong hava verið noydd ay rýma av bygdini undan fátækadømi og arbeiðsloysi og búgva nú í ovfólkaðum, skirvisligum býlingum, sum vaksa skjótt í útryðjunum á stórbýunum.
Á øllum meginlandinum eru ovurstórir garðar, ið hava ógvuliga stór seyða- og neytafylgi og stórar lundir við sukurrørum og bananum. Útlendsk feløg ella nakrar fáar, ovurríkar familjur eiga hesar stórgarðar. Tó er øðrvísi í Kuba, har eigur stjórnin stórgarðarnar.
Flestu bøndur í hesum heimsparti eiga so lítið av jørð, at teir valla kunnu breyðføða fleiri enn tvey, trý fólk. Teir velta ein lítlanjarðarteig, og hava nøkur fá húsdýr, t.d. hønur og svín. Av tí at garðurin kann ikki føða alt húskið, mega nøkur teirra flyta heiman at fáa sær arbeiði
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
San Salvador
Vídd: 21.040 km2
Fólkatal: 6.071.774
Alment mál:
spanskt
Átrúnaður:
kristindómur 100%
Stýrsilag:
Fólkaræði, fleirflokkastýri
Gjaldoyra: amerikanskur dollari (USD)


text:
Her eru skrásett størv til lesandi, sum eru viðkomandi fyri lesnaðin. Talan kann verða um vanlig lestrarstørv og um starvslesnað.
Vanligt lestarstarv er lønt partíðarstarv í fyritøku, har innihald í starvinum er viðkomandi fyri lesnaðin.
Starvslesandi eru í tíðaravmarkaðum starvið, har tann lesandi arbeiðir sum part av útbúgving síni, og starvstíðin verður góðskrivað frá útbúgvingarstovninum.
VERKÆTLAN
Starvslesandi til Luna
Luna er føroysk alifyritøka, ið selir laks undir brandinum HiddenFjord. Fyritøkan hevur verið í støðugum vøkstri í nógv ár og leita vit í hesum sambandi eftir virkisfúsum lesandi at koma í starvslæru hjá okkum.
Vit kunnu bjóða tær uppgávur innan t.d. marknaðarføring, sølu og framleiðslu.
Hevur hetta tín áhuga, so ert tú vælkomin at seta teg í samband við Luna.
Kontakt persónur: Óli Hansen
Telefon: 221771
Teldupostur: oli.hansen@hiddenfjord.com
Lagt út: 27. desember 2016
Evni:
Aling og landbúnaður
Handil og virkisleiðsla
Samskifti
Annað


text:
Persónlig OgnarRøkt
4 fyrimunir við Persónligari OgnarRøkt
- Økir møguleikan fyri størri avkasti av tínari samansparing
- Verður lagað eftir tær og tínum íløguprofili
- Okkara serfrøðingar hava støðugt eftirlit við og røkta tínar íløgur
- Tú hevur altíð yvirlit
Stutt um Persónliga OgnarRøktOkkara serfrøðingar seta tín pening í virðisbrøv og hava støðugt eftirlit við og røkta tínar íløgur, uttan at tær nýtist at gera nakað. Saman við tær finna vit íløguprofilin, ið hóskar til tín.
Yvirlit í Netbankanum
Lægsta upphædd fyri at stovna Persónliga OgnarRøkt er 50.000 krónur. Við Netbankanum hevur tú altíð yvirlit yvir tína samansparing - tað gevur tryggleika og gjøgnumskygni. Set teg í samband við okkum, um tú ynskir at fáa meira at vita um Persónliga OgnarRøkt.
Tak niður produktblað um Persónliga OgnarRøkt


text:
Virkisgrundarlag - grundvøllur
Sambandsflokkurin virkar út frá politiskari stevnuskrá, viðtøkum, reglugerðum o.a., sum skal tryggja, at virksemið í flokkinum fer fram undir skipaðum viðurskiftum og innan tryggar karmar. Talan er um hetta formliga grundarlag og hesi amboð:
Politisk stevnuskrá
Viðtøkur fyri Landsfelag Sambandsfloksins
Reglugerð fyri Starvsnevndina
Fyriskipan og bygnaður
Lóg um fíggjarligan stuðul til politiskt virksemi og politiska upplýsing
Reglugerð um floksstuðul og um løn til floksskrivarar


text:
Temasíðan um javnrættindi vendir sær til hádeild, har ikki annað er viðmerkt. Endamálið við temasíðuni er at taka ymsar samfelagsspurningar, ið snúgva seg um kyn og javnstøðu, við í undirvísingina.
Javnstøða millum kyn er ein av fleiri mátum at viðgera samfelagið, men er ikki ein lærugrein í sjálvum sær. Tí ber ikki til at fáast við hetta evnið, uttan at seta tað í ein breiðari fakligan samanhang, so sum søgu, samfelag, mentan, miðlar og hugtakið makt.
Á temasíðuni um javnrættindi eru hugskot til undirvísing og slóðir til ymiskt tilfar, ið kann fáa læraran og flokkin at viðgera javnstøðuspurningar, og framhaldandi at hugsa hesar spurningar, ið eru alt annað enn sjálvsagdir, inn í undirvísingina.
Søguliga bretska orðið suffragette merkir javnrættindastríðskona. Í orðabókini verður sagt, at talan er um undangongukonu í stríðnum hjá konufólki fyri valrætti og politiskum javnrættindum. Serliga er talan um ensku slóðbrótararnar beint eftir aldaskiftið 1900. Í 2015 kom ein filmur við hesum heiti, Suffragette, har høvuðsleikarin er Carey Mulligan. Hon spælir unga mamman, Maud Watts, sum arbeiðir á verksmiðju og stríðist fyri, at kvinnur skulu sleppa at atkvøða. Hon møtir Emmeline Pankhurst (Meryl Streep) og kemur upp í Suffragette-rørsluna. Filmurin byggir á veruligar hendingar. Á hesi myndini sæst dóttir Emmeline, Christabel Pankhurst, høgrumegin, haldandi einum skelti við áskriftini ”Votes For Women”.
Niðanfyri er treylarin til filmin Suffragette:
At tosa um í flokkinum:
Í hesum enska teknifilmi, sum varir 6 minuttir, læra vit um bretsku Emmeline Pankhurst. Sum í eini teknirøð síggja og hoyra vit um stríð hennara at vinna kvinnum rætt at velja.
Kjakist í flokkinum um hvør miðil er hin besti at læra um kynsleiklutir og javnstøðu millum kynini. Hvør er munurin á eini teknirøð og eini skúlabók? Eru aðrir miðlar, sum egna seg betur at læra um hesi viðurskifti? Grundgev.
Okkum kann tað tykjast sjálvsagt, at øll menniskju skulu hava somu rættindi og skyldur í samfelagnum - sama ger kyn, tjóðaruppruna, útsjónd, brek, kynsliga áskoðan, átrúnað ella politiska fatan. Men í mongum londum er tað ikki sjálvsagt, og fyri ikki so langt síðan var tað heldur ikki sjálvsagt í Føroyum. Her eru nøkur áhugaverd árstøl um javnrættindi millum kynini.


text:
Wrath of the Righteous
Amara Shean
Description:
Bio:
Amara er ein hampiliga høgt standandi prestur hjá Calistria, og er hon bæði leiðari hjá kirkju Calistria í Drezen, eins væl og fyristøðukvinna í bordellinum. Hon er strong, og verjir hinar “tænararnar” hjá Calistria, ið arbeiða í gleðishúsinum. Kortini er tað fyrsta ein leggur merki til við henni, at hon veruliga skilir teg. Hon ger tað uppá ein spælandi, og ofta eggjandi máta, men hon dugir ómetaliga væl at lesa fólk og, mest av øllum, hvat tað er fólk hava brúk fyri.
Hon hevur í fyrstu atløgu 10 aðrar royndar tænarar hjá Calistria við sær, sum spesialisera í, at hjálpa teimum, ið hava uppliva krígsræðuleikar og liva undir hørðum trýsti. Og tey hjálpa bæði kropsliga og sálarliga. Harumframt er hon eisini farin at venja nøkur lokal.
Amara kemur regluliga við vitan, sum hon metir er viðkomandi, ið fólk hennara so ella so fáa atgongd til.


text:
Suðringar spæla í dag ímóti 07 Vestur í Sørvági. 07 Vestur hevur 1 stig eftir 9 umfør, meðan Suðringar hava 7 stig efir fyrsta triðingin av kappingini.
Suðringar hava verið í góðari gongd seinastu dystirnar, bæði í Betrideildini og í Løgmanssteypinum. Men dystsurin vesturi í Sørvági í dag verður ikki nakar lættur dystur, tí 07 Vestur fer uttan iva at stríðast fyri lívinum í eini roynd at fáa lagt fleiri stig afturat tí eina stigum, teir hava vunnið higartil.
Hjá Suðringum er dysturin í dag ein góður møguleiki at vinna seg longur upp á stigatalvuni.
Dysturin í Sørvági byrjar kl. 15.


text:
Góðu limir og stuðlar hjá Bíbliufelagnum!
Tað er okkum ein stór frøi at senda tykkum hesa heilsan, nú jólini nærkast. Vit fegnast um tykkara bønir og gávur og takka fyri, at vit kunna standa saman um Føroyska Bíbliufelagið.
Í ár hava vit upplivað ríka signing, tí Nýggja Testamenti á gerandismáli ”Nýggi Sáttmálin” kom út. Eins og Jesu føðing var ein leingi vænta hending, so er gerandisútgávan eitt ynski, sum Bíbliufelagið, leingi hevur havt ynski um at geva út. Okkara vón og trúgv er, at henda útgáva verður okkara landi og fólki, til stóra signing.
Bíbliufelagið arbeiðir framhaldandi við nýggjari umseting av allari Bíbliuni, sum vónandi kemur út um eini tvey ár. Ein nýggj barnabíblia fer eisini at koma út fyrst í nýggja árinum.
“Tykkum er í dag ein frelsari føddur!” segði eingilin við hirðarnar, og tað er júst hesin boðskapur, sum Bíbliufelagið ynskir at boða um alt okkara land. Nú vit eru limir í altjóða Bíbliufelagnum UBS, eru vit eisini við til at stuðla útbreiðslu av Orðinum um allan heim!
Í Jesaja kap. 49,6 stendur, ”… tí geri eg teg til ljós fyri heidningarnar, so at frelsa mín má røkka út um allan jørðina.” At Gud frá byrjanini ynskti at røkka allan heimin, samsvarar við Jóannes 3,16, at Gud elskaði Heimin.
Vit eru boðin við til at uppfylla Guds ynski fyri mannaættina!
Føroyska Bíbliufelagið ynskir tær eini gleðilig jól og eitt av Harranum signað nýggjár!
Vinaliga vegna Bíbliufelagið,
Gunnar K. Nattestad,
aðalskrivari


text:
Í Betri vinir – Fri for Mobberi kuffertinum er bókin: Bamsan hjá Robertu og tríggjar aðrar søgur um happing.
Við skemtingarsemi og yvirskoti greiða tær fýra søgurnar frá teimum truplu, men eisini gerandisligu støðunum í barnagarðinum. Eftir hvørja søgu eru ráð, ið vísa, hvussu ávísar støður kunnu hándfarðast, og hvussu happing kann fyribyrgjast.
Barnabati, Mary Fonden og Red Barnet standa fyri verkætlanini
Søgurnar eru skrivaðar av Bubber, Ellen Hillingsø, Ole Kibsgaard og Kaya bruel
Bjarni Arge týddi úr donskum
Høvuðsstuðul: Betri
Stuðlar: Mentamálaráðið og Føroya Pedagogfelag


text:
2. august 2017Nr. 117
Kunngerð um broyting í kunngerð um uppboðssølu av makreli, norðhavssild og svartkjaft og botnfiski í Barentshavinum í 2017
(Broyting av tal av serium)
§ 1
Í kunngerð nr. 101 frá 12. juli 2017 um uppboðssølu av makreli, norðhavssild og svartkjaft og botnfiski í Barentshavinum í 2017 verður í § 7, stk. 1 og 3 “einari ella tveimum serium” broytt til: “upp til trimum serium”.
§ 2
Henda kunngerð kemur í gildi dagin eftir, at hon er kunngjørd.
Fiskimálaráðið, 2. august 2017
Høgni Hoydal (sign.)
landsstýrismaður
/ Rógvi Reinert (sign.)


text:
Svimjistevna var í Fuglafirði nú leygardagin, fyri svimjarar í yngstu bólkunum, og hóast Fuglafjarðar svimjifelag og Suðuroyar svimjifelag fingu líka nógv gullheiðursmerki, so ‘vann’ SuSvim stevnuna í kraft av silvur- og bronsuheiðursmerkjum. Mest vinnandi svimjarin var Jóhann Heðinsson úr FS, sum vann 8 gullheiðursmerki, meðan Óluva Jacobsen úr FS og Pætur Leo úr SuSvim vunnu hvør síni 5 gullheiðursmerki og 1 úr silvuri.
Continue reading SuSvim vann FS-stevnuna
SuSvim vann FS-stevnuna
Svimjistevna var í Fuglafirði nú leygardagin, fyri svimjarar í yngstu bólkunum, og hóast Fuglafjarðar svimjifelag og Suðuroyar svimjifelag fingu líka nógv gullheiðursmerki, so ‘vann’ SuSvim stevnuna í kraft av silvur- og bronsuheiðursmerkjum. Mest vinnandi svimjarin var Jóhann Heðinsson úr FS, sum vann 8 gullheiðursmerki, meðan Óluva Jacobsen úr FS og Pætur Leo úr SuSvim vunnu hvør síni 5 gullheiðursmerki og 1 úr silvuri.


text:
Eftir at hava verið í Vágsbotni, síðani byrjanina í 2012, er KT-húsið flutt út á Grønlandsveg 5.
KT-húsið hevur, saman við Innspark, keypt gamla bygningin hjá Landsbyggifelagnum á Grønlandsvegnum 5. Tey fara í næstum at seta bygningin í stand og verður tað arbeiðið væntandi liðugt einaferð í summar. Við nýggju og betri arbeiðsumstøðunum hava tey heilar 650 kvadratmetrar at ráða yvir.
KT-Húsið fingið nýggjan bústað
Eftir at hava verið í Vágsbotni, síðani byrjanina í 2012, er KT-húsið flutt út á Grønlandsveg 5.


text:
Úrslit: FM 2012
Kelda: www.joanisnielsen.fo
Myndir: www.joanisnielsen.fo og Finn Larsen
Einkultstartur
Fríggjakvøldið var FM-kapping í einkultstarti í súkkling. Kappingin var í Vágum, súkklað varð frá FK í Miðvági út í Brennuna (Við flogvøllin) og aftur til FK. Menn opin bólkur súkklaðu teinin 3 ferðir íalt 30 km., ímeðan unglingar og master súkklaðu teinin 2 ferðir íalt 20 km.
Úrslitini í opnum bólki (30km):
1. Torkil Veyhe FM-vinnari 42.41
2. Gunnar Dahl Olsen 45.12
3. Sverri M. Edvinsson 47.12
4. Dávur Magnussen 49.18
5. Kjartan Egholm 50.09
6. Beinir Rasmussen 55.50
Úrslit Unglingabólkur (20km):
1. Jóanis Albert Nielsen FM-vinnari 32.58
2. Tummas Óli E. Olsen 35.00
3. Torbjørn Haraldsen 38.18
4. Uni Vitalis 39.38
5. Eli Finnson 43.00
Úrslit Master (20km):
1. Aksel Haraldsen FM-vinnari 39,28
2. Geir Gilsteinsson 45.21.
Tað var AG Bike Sport sum læt vinningar til nr. 1, 2 og 3.
Líkindini at súkkla í Vágum í kvøld vóru góð, tað var eitt lítið lot á Vatnavegnum, men tað nervaði einki súkklingina.
Landavegkoyring
Leygardagin var FM kapping í súkkling á landsvegi.
Opin bólkur súkklaði teinin úr Havn til Vestmanna og aftur til Havnar, har súkklað varð eisini inni í Havnini áðrenn komið var á mál - íalt 100 km.
Master og unglingar súkklaðu úr Havn norður til Áir og aftur til Havnar eisini súkklaðu teir inni í Havnini áðrenn teir komu á mál.
Opin bólkur - 100 km:
1. Torkil Veyhe 2.27.43
2, Gunnar D. Olsen 2.31.06
3. Sverri M. Edvinsson 2.37.54
4. Jóanis Albert Nielsen 2.45.24
5. Kjartan Egholm 2.47.21
6. Dávur Magnussen DNF
Unglingar - 70 km:
1. Tummas Óli Olsen 2.12.12
2. Torbjørn Haraldsen DNF
Master - 70 km:
1. Henry Berg 2.12.36
2. Aksel Haraldsen 2.22.02
3. Beinir Rasmussen 2.36.47
Býarkoyring
Sunnumorgunin varð skipað fyri FM í býarsúkkling. Súkklað var á Hálsi í Havn. Allir súkklarnir í øllum trimum bólkunum (1. bólkur, master og unglingar) súkklaðu í 50 min. + eitt umfar. Vinnari í 1. bólki gjørdist Gunnar Dahl Olsen, hann tók Torkil Veyhe teir seinastu 200 metrarnar, eftir at hava ligið beint í hølunum á honum í góðar 50 minuttir.
Opin bólkur:
1. Gunnar Dahl Olsen
2. Torkil Veyhe
3. Dávur Magnussen
4. Kjartan Egholm
5. Jóanis Albert Nielsen
6. Henry Berg
7. Høgni Øster
Master:
1. Finn Larsen
Unglingabólkurin:
1. Tummas Óli E. Olsen
2. Uni Vitalis
3. Eli Finnson.
Komandi vikuskifti fara einir 10 føroyskir súkklarar til Íslands, at súkkla við í kapping í Reykjavík, sum er í tríggjar dagar, teir koma aftur mánadagin.


text:
Hoyrnin hevur fingið dagførda heimasíðu við enn meira kunning um tænastur, tól og hoyriroyndir
Tjóðpallurin hevur fingið ein sterkan talgildan pall at gera vart við síni tiltøk og draga áskoðarar til sín.
Nýggja heimasíðan hjá Tjóðsavninum er ein týðandi liður í málinum at gerast meiri sjónligt, fólksligt og at vísa á fjølbroytta virksemið hjá stovninum.
‘Tjóðsavnið' er navnið á nýggja stovninum, sum savnar, granskar og miðlar vitan um føroyska náttúru, mentan og søgu. Í sambandi við at Søvn Landsins eru farin í søguna, er Tjóðsavnið vorðin sjálvstøðugur stovnur við egnum navni, samleika og endamáli.
Savna hevur staðið fyri sniðgeving og marknaðarføring av leikinum Soli Deo Gloria á Tjóðpallinum.
Nám hevur givið út slóðbrótandi bókina "Mennandi sálafrøði", ið Gitte Klein og Ann-Britt Fríðheim Mortensen hava skrivað. Savna hevur staðið fyri ráðgeving, sniðgeving og umbróting.
Í sambandi við at Roknskaparfelagið gjørdist 25 ár fekk felagið nýggja heimasíðu.
Snilda haldaraskipan hjá STROK og Píka7 heldur skil á øllum haldum og endurnýggjar tey sjálvvirkandi.
Stýr hevur fingið heimasíðu frá Savna, sum ger júst tað hon skal og heldur stýr á upplýsingum um fyritøkuna og lættir um samskiftið við kundarnar.
Nýggi grafiski samleikin hjá KT-fyritøkuni STÝR er litríkur, markantur og modernaður.
Væl umtókta tænastan við matpakkum til skúlabørn varð lýst við einum lekkrum filmi frá Savna.
Fimtandi Savnsfagnaðurin varð fagnaður við nýggjum og lívligum sniði og sjónligari marknaðarføring.
Bókaklubbin hevur fingið nýggjan nethandil frá Savna, har limir kunnu avgreiða øll síni limaviðruskifti, keypa bøkur og nýggir limir kunnu tekna seg.
STROK hevur fingið nýggja heimasíðu frá Savna, ið vendir sær til børn í aldrinum 4-7 flokk. Nýggja heimasíðan er litrík og full av feskum tíðindum, ummælum, ítrivi og íblástri til tey stóru børnini.
Píkasjey.fo er ein nýggj heimasíða har børn kunnu uppliva og læra um føroysk dýr beint á skíggjanum. Eisini er upplagt hjá skúlum og barnagørðum at brúka síðuna, tá ið arbeitt verður við evnum úr náttúruni.
Savna hevur framleitt film fyri MICE.FO, sum er fyriskipari av ráðstevnum, fundum og starvsfólkaupplivingum í Føroyum. Filmurin byggir á upptøkur frá ráðstevnuni FOCAL EPILEPSY
CONFERENCE 2017, har granskarar úr øllum heiminum luttóku og hildu fyrilestrar.
Savna hevur framleitt eina røð av filmum fyri Hoyrnina við Eivør, ið fortelur um hennara egnu persónligu royndir við niðursettari hoyrn, og hvussu hoyritól hava givið henni ein betri gerandisdag - persónliga og professionelt.
Filmsupptøkur: Friisframe v/ Rúna Fris Kjær
Foto: Tróndur Dalsgarð
Savna hjálpti Norðurlandahúsinum við marknaðarføringini av stóra norðurlendska festivalinum Land í eygjsón.
Grikska tragedian Elektra á Tjóðpallinum fekk grafiskan búna frá Savna.
Savna hevur framleitt tríggjar filmar fyri Klintra, ið er ein ambitøs og vitanartung føroysk KT-fyritøka.
Nýggja heimasíðan hjá FarLit inniheldur m.a. yvirlit yvir føroyskar høvundar og útgávur umframt stuðulsmøguleikar hjá útlendskum forleggjarum til týðing og útgávu av føroyskum bókmentum.
Í sambandi við hoyridagar í HOYRNINI, framleiddi Savna tveir filmar, sum gjørdu vart við tilboðið.
Heimasíðan meiraavtigoda.fo savnar saman kunning og tilboð frá matarstøðum og hotellum. Har ber til at bíleggja borð ella gisting, keypa meira av tí góða kortið og at melda til tíðindabrævið.
Nýggja heimasíðan hjá Klintra vísir við bjørtum og kontrastfullum litum virksemið og starvsfólkini hjá Klintra.
Nýggi grafiski samleikin hjá KT-fyritøkuni Klintra sprettur beinleiðis úr virðisgrundarlagnum og persónligheitini hjá fyritøkuni.
Filmur sum lýsir eitt hendingaríkt romatiskt vikuskifti við Meira av tí góða. Filmaður í 1:1 formati fyri at endurskapa 'Instagram-kensluna'.
Nýggja heimasíðan hjá Menta vísir kundunum á tað týdningarmesta: fjølbroyttu tænasturnar og tey dugnaligu starvsfólkini.
Heimasíðan hjá KT-felagnum savnar og lýsir allar limir í felagnum og ber tíðindi frá felagnum og einstøku limunum.
Heili 63% av málbólkinum hava sæð eina ella fleiri av lýsingunum hjá Hoyrnini. 60% av teimum eru positivt avirkað av boðskapinum og Hoyrnin merkti beinanvegin eina stóra tilgongd av nýggjum kundum


text:
– Á Smyril Line gleða vit okkum til útbyggingina og harvið møguleikan at styrkja menningina av virkseminum í Hirtshals, sigur stjórin í Smyril Line, í sambandi við grein á VP fyrrapartin um, at nú er byrjað at byggja bygningin hjá Smyril Line í Hirtshals.
- Bæði bygningur og staðseting taka støði í, at vit vilja styrkja okkara støðu sum “fyrstvaldi” flutningsveitari í Norðuratlantshavinum. Nýggju umstøðurnar fara at gera tað lættari, betri og effektivari at avgreiða bæði ferðafólk, bilar og farm.
– Vit breiðka um tænastustigið og fara sjálv at veita tær tænastur, ið higartil hava verið útveittar.
– Vit fáa betri føling við øllum liðum í tænastum okkara, og tað ger okkum før fyri at betra um tænastustigið, bæði hvat ið farmi og ferðafólki viðvíkur, sigur Rúni Vang Poulsen.
Bygningurin verður bygdur beint við Nordsøterminalin og sonevndu “Containerkajen” á havnalagnum í Hirtshals, har Norröna, Eystnes og Hvítanes hjá Smyril Line vitja hvørja viku.
Næsta stig á leiðini er at finna starvsfólk. Tey fyrstu eru longu komin, men enn mangla nøkur, ið væntandi verða sett seinni í ár. Eini 20-25 starvsfólk fara at verða knýtt at Smyril Line í Hirtshals.
Les eisini:
Um tú veitst okkurt, sum VP ikki veit - skriva so til vp@vp.fo


text:
Næststørsti heimspartur, Afrika, er ógvuliga fjølbroyttur. Norðantil er Sahara, størsta oyðimørk í heiminum. Mitt í Afrika, báðumegin Miðkring, er tropiskur regnskógur, og sunnantil eru víðir grasgrónir háslættar, ið so líðandi lækka út ímóti strondini. Stórar fjallarøðir eru eisini, til dømis Atlasfjøll fyri norðan og Ruwenzorifjøll á markinum ímillum Uganda og Demokratiska Lýðveldið Kongo (Kongo - Kinshasa). Hægsta fjall í Afrika er Kilimanjarofjall, eitt sloknað gosfjall í Tansania. Fyri eystan er Stóri Rivudalur; har eru mong vøtn. Nakrar av longstu áum í heiminum eru eisini í Afrika, ímillum teirra eru Nilá, Nigerá, Kongoá og Zambeziá.
Stóri Rivudalur gongur sunnan úr Mosambik, ígjøgnum alt Eysturafrika og Reyðahav líka norður til Sýria. Í flestum støðum er hann 30-100 km breiður við brøttum líðum, sum eru upp í 2.000 m høgar. Dalurin varð til, tá ið stórar jarðarplátur sukku niður ímillum djúpar rivur í jarðarskorpuni. Rørslur djúpt niðri í jarðarskorpuni skapa spenningar í grundvøllinum, og at enda koma rivur í jørðina. Rivurnar verða til djúpar og langar umskaringar. Tá ið jarðarpláturnar søkka ímillum tvær brotrivur, verður ein rivudalur í landslagum. Í Eysturafrika fer dalurin í tveir dalar. Tað, sum eyðkennir Stóra Rivudal, eru gosfjøll, heitar keldur og mongu, stóru vøtnini. Milliónir av flamingoum koma á hvørjum ári til Turkanavatn og onnur vøtn í Stóra Rivudali at verpa og finna føði.
Viktoriuvatn er størsta vatn í Afrika og næststørsta vatn í heiminum. Vatnið er beint sunnan fyri Miðkring, ímillum Kenja, Tansania og Uganda. Tað er 69.484 km2 og 82 m, har tað er djúpast. Úr norðara enda á vatninum rennur Nilá. Nógvur fiskur er í Viktoriuvatni, og fiskiveiða hevur stóran týdning fyri fólkið, ið býr við vatnið.
Tríggjar stórar oyðimerkur eru í Afrika. Sahara er størsta oyðimørk í heiminum og er triðingurin av øllum heimspartinum í vídd. Fyri mongum túsund árum síðan var veðurlagið vátligt í Sahara. Men nú á døgum verða slavnu lágtrýstini, sum ganga inn yvir landið uttan av havi, steðgað av vindi innan úr oyðimørkini. Tvær aðrar stórar oyðimerkur eru, Namibiaoyðimørk og Kalaharioyðimørk í Útsynningsafrika. Hóast Namibiaoyðimørk er fram við strondina, er hon ógviliga turr og berlig.
Næststørsti regnskógur, eftir hann í Amasonlendinum, er í Miðafrika. Her er satt plantu- og dýrameingi, við sjáldsomum dýrum sum t.d. okapi. Her livdu eisini fleiri pygmefólkasløg, men nú hava flestu teirra sett seg niður sum búnaðarfólk, tí at skógirnir eru høgdir niður. Eitt av hesum fólkasløgum, mbutifólkið, livir enn sum áður í skógunum í útnyrðingspartinum í Demokratiska Lýðveldinum Kongo (Kongo - Kinshasa).
Hægstu fjøll í Suðurafrika eru Drekafjøll. Fjøllini eru eystureftir á víðum, gluggaskapaðum hálendi, nevnt Stórhamarin. Á sulumáli eita Drekafjøll Quathlamba, sum merkir „tættar raðir av spískum spjótum". Hægsti tindur, Thaban Ntlenyana, er 3.482 m høgur. Hann er kavataktur um veturin.
Nigerá er triðlongsta á í Afrika. Úr Guinea-hálendi rennur áin 4.180 km ígjøgnum Vesturafrika og út í stóru Nigeroyrar. Nigerá fær vatn úr einum lendi, sum er tríggjar ferðir so stórt sum Frakland. Úr Nigerá verður vunnin vatnorka, og vatn verður veitt á landbúnaðarlendið fram við ánni. Flutningsmøguleikarnir eftir ánni eru avmarkaðir, tí nógvastaðni rennur hon stríð, og har eru mangir fossar.
Alt bendir á, at søga mannaættarinar tók seg upp í Afrika. Í Stóra Rivudali (eystara), sum gongur ígjøgnum Tansania og Etiopia, eru funnar beinagrindir av menniskjum, sum gingu upprøtt fyri 2 milliónum árum síðan. Fornfrøðingar halda, at tað var her, fyrstu forfedrar okkara livdu; og hiðan fóru fyrstu menniskjuni homo erectus (merkir upprættur maður) til onnur øki í Afrika og haðan til aðrar heimspartar.
Í Afrika búgva stívliga 1 milliard fólk - góður sjeyndapartur av fólkinum í heiminum. Fjølbygdast er við norður-og vesturstrondina, helst í fruktagóðu áardølunum við Nilá, Nigerá, Kongoá og Senegalá. Fólkið fjølgast skjótt í Afrika, tí, at mong børn verða fødd í flestum londum, samstundis sum, at færri doyggja, tí at heilsuviðurskiftini batna. Húskini eru stór, og helvtin av fólkinum er yngri enn 15 ár. Í londum sum Kenja og Burundi eigur hvør kona 6 børn í miðal; hetta er nógv, borið saman við Evropa og Norðuramerika, har hvør kona eigur eitt ella tvey børn. Tað er siður og verður hildið at vera neyðugt at eiga so nógv børn, helst á bygd, har børnini hjálpa til í øllum arbeiði.
Flestir afrikanarar búgva á bygd, men her, sum aðrastaðni í heiminum, leitar nógv fólk sær til býirnar. Mong flyta av bygd undan fátækadømi og vinnuloysi; onnur rýma undan borgarakríggi, turki og hungursneyð.
Flestir afrikanar eru bøndur ella hirðar og búgva á bygd; men fólk flyta alsamt til býirnar, og nú býr fimtingurin av fólkinum í býum. Mesta býarfólkið er í Norðurafrika, av milliónabýum í Afrika kunnu nevnast Kairo í Egyptalandi, har búgva um 7 milliónir fólk, og var leingi fólkaríkasti býur í Afrika, Addis Abeba í Etiopia, Kinshasa í Demokratiska Lýðveldinum Kongo (Kongo - Kinshasa) og Johannesburg og Cape Town í Suðurafrika. Í útryðjunum í stórbýunum búgva mong fátæk fólk í ússaligum fátækrabýlingum.
Dýralívið í Afrika er ógvuliga fjølbroytt. Á alvíðu grasfløtunum ganga stór fylgi av sebra og gnýum á biti, altíð á varðhaldi fyri leyvum og gepardum. Har eru eisini fílar, strutsar og hálslangir giraffar, og í áum og blotum liggja áarross og baða sær. Í regnskógunum liva sjimpansa og gorilla, sum eru av rárastu dýrum í heiminum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.


text:
-Fyrri gesturin er Nanna Lukama, ættað úr Klaksvík; gift og búsitandi í Zambia. Vit hoyra um teirra leið til GLO-eftirskúlan, har tey eru við í arbeiðinum at menna barna- og ungdóms arbeiðið. Fortelur um persónligar royndir í lívinum, hvussu Gud hevur brotið, uppbygd av nýggjum og mynda hana í tænastuni. Greiðir eisini m.a. frá árligu barnaleguni, ið er í støðugum vøkstri. Kostnaðurin hjá einum barni, at koma á legu er 80 kr. Tilber at stuðla einum barni, at sleppa á legu á konto í Norðoya Sparikassa: 9865-1411289. Eisini ber til at skriva til Nannu um hetta á facebook.
-Seinni gesturin er Don Zellmer úr Colorado í USA. Don er trúboðari og hevur tænt Harranum nógv ár, bæði í útlondum og í USA. Vit hoyra m.a. um uppvøkstur, trupult familjulív, hvussu hann møtti Jesusi og um Guds varðveitslu á leiðini higartil.
Vertur: Maria Mørkøre og Kristian á Lakjuni. Teknikari: Jógvan Dam Hansen og Chanet Mellemgaard
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Leygardagin 19. oktober klokkan 14.00 verður árliga familjutiltakið á mentanarvikuni í Runavík.
Á skránni í ár er nógv spennandi. Eitt spildurnýtt sápubløðrushow verður at síggja fyri fyrstu ferð og Jákup Veyhe fer at fortelja um fólkini í Mórugøtu, sum vit kenna frá barnaútvarpinum. Beinir Troest Rasmussen og Maria á Lakjuni fara at hava hvør sína konsert og so verður eitt rimmar gyklashow eisini!
Familjutiltakið er eisini byrjanin til eina teknikapping á bókasavninum, sum verður alla vikuna.
Sum navnið sigur, so er hetta eitt tiltak fyri alla familjuna.
Vit gleða okkum at síggja tykkum øll í Løkshøll!
Atgongumerki á 100,- fáast á www.loksholl.fo


text:
Archive for oktober, 2007|Monthly archive page
Malan og Arni album
Here are some pages of Malan and Arni´s storybook album. This album will be printed in a 30×30 cm storybook album.
Her er eitt “storybook” album frá brúdleypinum hjá Maluni og Arna. Hetta albumið verður prenta í eina 30×30 cm brúdleypsbók.
1
2
3
4
5
6
7
8
9
10
11
12
13
14
15
16
17
18
19
The winner is found: Birita Hansen
To celebrate that we have had more than 10.000 visitors on the Blog we gave you the opportunity to win a £100 voucher. Many people replied and the lucky winner is: Birita Hansen, from the Faroe Islands.
This beautiful photo shown is from Malan and Arni’s wedding. We are soon to show a slideshow of their wedding album. They were great to work with and the album is awesome.. so feel free to visit the blog again later and have a look at the slideshow. 😉
Í samband við at vit hava havt meiri enn 10.000 vitjandi á Blogginum, góvu vit tykkum møguleikan at vinna eitt gávukort uppá 1000 kr. Nógv fólk skrivaðu inn og vinnarin er: Birita Hansen.
Hendan vakra myndin er tikin í brúdleypinum hjá Maluni og Arna. Vit eru næstan liðug at gera brúðaralbumið hjá teimum og um nakrar fáar dagar kemur eitt slideshow av albuminum út á bloggin. Malan og Arni vóru sera góð at arbeiða við og albumið riggar sera væl.. so vitjið heimasíðuna aftur seinni og tit kunnu síggja eitt slideshow av einum flottum albumi 😉
Jóna fyllir 18 ár
Vit ynskja Jónu hjartaliga tillukku við degnum. Her eru nakrar myndir, ið vit tóku av henni og Mikkjal í summar.
P.S. Nú er nokk best at ansa væl eftir í ferðsluni.
Today Jóna has her 18th birthday. We took some photos of her and her boyfriend when we were on the Faroe Islands this summer and here you can have a look at some of the photos.
P.S. If you go to the Faroe Islands then please be careful in the traffic.. (in the Faroes you get driving licence when you are 18 years old)
1
2
3
4
5
6
7
Maj og Martin Sirkovsky
Í summar høvdu vit tað gleði at uppliva at sleppa at taka myndir av Maj og Martin Sirkovsky. Martin er kendur um alt Føroya land fyri at verða brúdleyps-fotografurin, ið tú mást hava fatur í til hesa hátíðarligu løtu. Tað gjørdi, at tað var nakað heilt serligt at sleppa at taka myndir av teimum.
Innan myndatøku í Føroyum hevur Martin avgjørt eitt heilt serligt pláss. Vit kunnu býta tíðina upp í fyri – og eftir Martin. Tá ið Martin byrjaði sum fotografur í Føroyum, vóru myndirnar av brúdleypum mangan keðiligar og lítið sigandi, men nú er myndatøkan eitt av hæddarpunktunum á hjúnarbandsdegnum hjá fleiri brúðarpørum í Føroyum.
Fyri eini 10-15 árum síðani fóru nakrir útlendskir fotografar at taka myndir á ein nýggjan og øðrvísi hátt á hjúnarbandsdegnum. Ístaðin fyri at brúðarparið fór til ein fotograf, sum tók nakrar poseraðar brúðarmyndir, so valdu hesir fotografar at avmyndað allan hjúnarbandsdagin frá byrjan til enda. Hetta legði eina nógv størri ábyrgd á fotografin, men úrslitið er eisini nógv betri. Í dag er Bókin um hjúnarbandsdagin (storybook) kend um allan heim og er sera væl dámd. Við at taka myndir á henda hátt fær brúðarparið eina bók við myndum av øllum hjúnarbandsdegnum og hevur harvið eisini minnir fyri lívið at hyggja at.
Martin var hin fyrsti í Føroyum at taka myndir á henda hátt og hann er avgjørt eisini ein av okkara størstu fyrimyndum innan fotografi. So vit kendu tað sum vóru vit sloppin til háborðs, tá ið vit tóku myndir av Martin og Maj. Tá ið vit vóru liðug at taka myndir fóru vit heim til teirra at eta Pizza.
Hesa myndina hava vit tikið og Martin.fo hevur viðgjørt hana.
Julian
This is one of the cutest kid we know. We met him on the Faroe Islands this summer and got to spend some time with him there. When we met him he still did not know how to walk, but just after we came back to the UK he learned how to walk. As you can see on one of the photos he likes very much spaghetti 🙂 We will maybe meet him again on Christmas and then we can get some more photos of him.
Hetta er eitt tað fittasta barnið vit enn hava møtt 🙂 Vit komu at kenna hann í Føroyum í summar og tað var ógvuliga skeg. Hann dámar sera væl at eta spaghetti og at spæla bólt. Tá vit vóru í Føroyum dugdi hann enn ikki heilt at ganga, men tað ger hann nú. Vit síggja hann vónandi aftur á jólum og so fáa vit eisini fleiri myndir av honum.
Men her eru so tvær myndir av honum.
1 Texture
2
3
10.000 visitors
Our first post on this blog was posted on the 8th of May this year and already now we have had more than 10.000 visitors on our Blog. We are grateful for these visits and want to celebrate this by giving away a £ 100 voucher from Garfild.
For your chance to win this voucher please send us an e-mail to garfild@mac.com with your name and address and you have a chance to win. We will announce a winner on the Blog on monday 15th of October.
Good luck.
8. maj 2007 løgdu vit fyrsta postin út á bloggin og vit hava nú havt meira enn 10.000 vitjandi. Hetta eru vit sera fegin um og tí fara vit á Garfild at geva eitt gávukort uppá 1.000,- kr.
Ynskir tú at vera við og fáa møguleika at vinna gávukortið, so er bara at senda ein t-post til garfild@mac.com og upplýsa navn og adressu. Mánadagin 15 oktober verður ein vinnari útnevndur á blogginum.
Góða eydnu!
Photos from Asia
Here are a few photos we took on our stay in Asia. More text to follow tomorrow…
Vit eru nú blivin frísk aftur og her eru nakrar av myndunum frá Asia túrinum. Meiri tekstur kemur í morgin…
1
2
3
4
5
6 Pizza Hut in Islamabad.
7
8
9


text:
i-Size
Hin 1. okt. 2013 varð nýggj góðkenning av bilstólum sett í gildi í Danmark. Nýggja góðkenningin, i-Size, virkar saman við verandi góðkenningum. Bilstólar við góðkenningunum, ECE 44-03 og ECE 44-04, fáast tó framvegis til keyps og eru heilt lógligir. Neyðugt er einamest at geva sær far um i-Size-bilstólar, um tú júst hevur keypt ella ætlar at keypa nýggjan bil. Tá kann vera skilagott at kanna, um isofix-festini í bilinum kunnu nýtast til i-Size. Allir bilstólar við i-Size-góðkenning hóska til øll bilsetur við i-Size-góðkenning.
Hvat er i-Size?
i-Size er ein nýggjur standardur til góðkenning av trygdarútgerð til børn í bilum. Góðkenningin umfatar bert bilstólar við isofix-festum. Við i-Size-góðkenning er bøtt um trygdina hjá børnum í bilum:
- Minni vandi fyri skeivari ísetan orsakað av isofix-festum
- Børnini skulu sita í bakvendum bilstóli, til tey eru í minsta lagi 15 mánaðir
- Bilstólurin stendur seg væl í royndum við samanstoyti frá síðuni. Tað merkir, at høvdið á barninum er betri vart
- Allir bilstólar við i-Size-góðkenning hóska til øll bilsetur við i-Size-góðkenning
Enn eru ikki so nógvir i-Size-bilstólar at fáa, men tað fer at koma, so hvørt fleiri nýggir bilar koma á marknaðin, og framleiðarar fáa góðkent fleiri bilstólar út frá nýggja standardinum. Enn ber til at keypa og nýta bilstólar við ECE 44-03 og ECE 44-04. Ætlanin er tó, at i-Size, sum frálíður, skal loysa verandi góðkenning av, men tað fer at taka nógv ár.


text:
Kvinnufelagasamskipan Føroya boðar til ársfund í Mettustovu úti á Reyni í Havn. Allir limir í Kvinnufelagnum eru hjartaliga vælkomnir á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. Ársfundur Ársfundurin verður settur kl. 10. Fundarskráin fylgir lógum felagsins. Uppskot til viðgerðar á fundinum…
Góða Johanna … Hvat hugsaði tú, tá tú sá navn títt standa á prenti í Føroyatíðindum tann 28. januar í 1918? Lærerinde Johanne Mortensen stóð har, uppstillað á listanum hjá Froðbiar Sóknar kommunu millum 15 menn. 10 ár eftir at tú og aðrar kvinnur høvdu fingið loyvi at velja á kommunuvali, royndi tú tínar veingir…
(Rættað) Í morgin eru tað 100 ár síðani, at lóg kom í gildi í Føroyum, har øll yvir 25 ár fingu valrætt og valbæri til Føroya Løgting. Hetta merkti, at eisini kvinnur og ognarleys nú sluppu framat valstøðunum. Demokratia skipar í hesum sambandi fyri hátíðarhaldi í Norðurlandahúsinum 30. apríl kl. 14. Tiltakið er ókeypis og…


text:
Frítið og frídagar
Frítíð og frídagar skúlaárið 2017/2018
Summarfrítíð: leygardagin 24. juni - týsdagin 15. august
Heystfrítíð: leygardagin 7. oktober - sunnudagin 15. oktober (vika 41)
Jólafrítíð: hósdagin 21. desember – týsdagin 2. januar
Týsdagur 13. februar er frídagur
Páskafrítíð: leygardagin 24. mars – mánadagin 2. apríl
Flaggdagur: mikudagin 25. apríl
Dýri Biðidagur: fríggjadagin 27. apríl
Kr. Himmalsfarardagur: hósdagin 10. mai
Fríggjadagur 11. mai er frídagur
Hvítusunnufrítíð: leygardagin 19. mai - mánadagin 21. mai
Grundlógardagur: týsdagin 5. juni
Summarfrítíð: mikudagin 27. juni –mikudagin 15. august
Allir nevndu dagar verða roknaðir sum frídagar. Í skúlaárinum 2016/17 eru 2 dagar til taks, ið
skúlamyndugleikarnir á staðnum kunnu brúka sum frídag.
Árliga skúladagatalið er 198 dagar.


text:
Mánadagin 16. september kemur nýggja fløgan hjá Teiti. Hon hevur fingið heitið Story Music, Søgu Tónleikur. Fríggjadagin bjóðaði Teitur, Plan C Management, Arlo and Betty Recordings og Jónas Bloch altjóða pressufólki og tónleikarum innar í Studio Bloch í Fabrikkini hjá Öström á Skálatrøð í Havn at hoyra sangirnar spældar undir heitinum 'a worldwide exclusive advance album playback, of teitur's forthcoming new album Story Music followed by a short solo set and drinks reception.' Her er Teitur við sangunum.
Tíggju sangir, hvør við sínari søgu, eru á nýggju plátuni hjá Teiti. Hann eigur allar sjálvur og hevur eisini lagt til rættis. Tónleikararnir, kórsangarar og tíggju kvøðarar, sum vóru í býnum eitt kvøldið, eru allir føroyskir uttan í eina førinum, har meistarligi amerikanski Van Dyke Parks (f.1943) skrivaði til Teit og spurdi, um hann kundi sleppa at leggja til rættis eitt av løgunum á nýggju útgavuni, It's not funny anymore. Tann upptøkan er gjørd í Niðurlondum við stórum orkestri og kóri har í landinum. Parks bleiv av fyrstan tíð kendur fyri yrkjarasamstarvið við Brian Wilson og Beach Boys frá 1966, fyrst við plátuni Smiley Smile (1967) og hevur síðani ganda fram ljóð úr mongum solistum og orkestrum, so sum Harry Nilsson, Little Feat, Ringo Starr, Ry Cooder og Silverchair. Kórið Tarira er við og hin víðagitna Michaela Petri, sum eftir hondini er donsk-føroysk, er við á floytu. Umboðsmaður hjá Teiti er enn sum áður Christian Ulf-Hansen, sum her er avmyndaðir við hitt vakra veggjateppið í køkinum í Studio Bloch.
Jónas er leiðari í Studio Bloch, har upptøkurnar eru gjørdar. Her situr hann við klaverið í stóra upptøkurúminum, har gittarar í hópatali hanga á hvittaða vegginum. Niðari partur av vegginum, aftanfyri mikrofonina til høgru í myndini, er málaður reyður við máling úr royðugróti úr Nólsoy.
Upprunaliga er hetta køli- og frystihús hjá Valdemar Lützen. Tjúkku reyði innhurðarnar eru varveittar í upprunalíki, eisini har upptøkurúm eru í ljóðstudionum hjá Jónasi. Her stendur umboðsmaðurin Christian Ulf-Hansen við reyðu hurðina og tosar vit Teit, sum situr í sofuni.
Fyri inngongdini er ein ísbrótari varðveittur. Hetta er ein rulla við tindum, sum við handakraft kann bróta ísin. Rullan er løgd undir eina tjúkka glasplátu, sum gangast kann á. Ljósið lýsir í ymsum litum, í hesum føri reytt.
Simon Kvamm (f.1975) og hansara menn í bólkinum Nephew vóru eisini bodnir til lurtigildið hjá Teiti í Studio Bloch. Nephew eru her á fjórða sinni at spæla á G! Festivalinum í Götu, hagani abbi Simon var ættaður.
Her tosar Christian Ulf-Hansen við amerikanska journalistin Mattew Workman, sum eins og donsku Nephew hevur vitjað í Føroyum fýra ferðir, og á niðaru myndin tosa Teitur og Simon Kvamm og orð og ljóðmyndir.
Eftir lurtigildið í kontrollrúminum, er live konsert við Teiti í upptøkurúminum. Hann spælir tríggjar nýggjar sangir, tveir enskar og ein føroyskan. Sangirnir verða tiknir upp til útgávuna. Fyrri enski sangurin er Rock and roll, sum er ein søga um eitt orkestur, sum frá 1969 til 1972 spældi inn eina plátu í Suðurfraklandi. Skjótt kemur tú eftir at hetta er søgan um Rolling Stones og teirra dupultu LP Exile on Main Street (1972). Og heitið, Rock and roll, kemur til sín rætt, tá Teitur velur at byrja intimu gittarkonsertina við stívum armi, sum var tað Pete Townshend, ið situr fyri okkum og rullar armin i fullari longd, runt og runt, og slær við harðari kraft á steingirnar. Eftir hesa klassisku rock and roll intro við akustiskum gittara undir grótvegginum hjá Öström, byrjar sangurin. Rock and roll.
Sangirnir á nýggju plátuni Story Songs eru Hopefull, If You Wait, Antonio, Rock and roll, Hard Work, It's Not Funny Anymore, Monday, Indie Girl, Gone Fishing og Walking up a Hill. Úrvalið eru skiftandi søgur, allar stillisliga hugtakandi. Monday byrjar við gerandisútvarpstíðindum frá Høgna Djurhuus og nøkrum orðum frá Armgarð Arge. Einastu føroysku kulturjournalistar, sum vóru við til hesa hugfarsligu og søguligu løtu um søgur á plata hjá Teiti, vóru Kinna Poulsen og undirritaði. Jan Anderson, sum vísti øllum runt í Steinprenti, gav mær eitt kongabomm og tók so myndina niðanfyri. Eg mundi sett í hálsin.
Hetta var tað nærmasta eg kom Summarframsýningini hjá Heystbólkinum í Listahøllini á Skipasmiðjuni hetta vikuskiftið. Ein pakki við nýprentaðum plakatum. Ilt er at fáa stundir til at náa alt, sum hendir á mentanarliga økinum úti um landið fyri tíðina.
Og so er hátíðarløtan við Teiti av fyri hesu ferð. Bussurin bíðar, vegurin kallar og gittarin er lagdur í kuffertið. Nú gongur leiðin til Götu, har G!Festivalurin er byrjaður og Teitur skal syngja á stóra pallinum á sandinum, eins og nógv onnur føroysk nøvn í altjóða flokki. Takk fyri hesu ferð og alt tað best við nýggju fløguni Story Music.


text:
Borgarstjórin sigur ikki sum er
Aftur og aftur hava vit hoyrt borgarstjóran tvíhalda um, at málið í sambandi við flyting av Læknamiðstøðini er væl viðgjørt í býráðnum, bæði í 2010 og í 2016. Hetta er ósatt
Tað fer so avgjørt onki av einum politikara at bakka, tá ið tørvur er á tí og tá ið møguleiki at fáa eitt mál ígjøgnum, ikki er til staðar. Tað harmiliga er, at “Heildarætlan fyri heilsutænastur í Norðurøkinum” enn ikki er løgd fyri til veruliga viðgerð, og at bæði landsstýriskvinnan í fíggjarmálum og heilsu- og innlendismálum tyktust forfardar av, at Klaksvíkar Kommuna hevði broytt støðu. Annaðhvørt vita landsstýriskvinnurnar ikki betur, ella hevur borgarstjórin givið skeivar upplýsingar.
Ein bólkur arbeiddi í fleiri mánaðir við hesum áliti, eins og væl av peningi er brúktur uppá hetta arbeiði, tí átti tað at verið ein sjálvfylgja, at vit sum politikarar fingu loyvi at viðgerða hetta mál ordiliga, og at borgararnir fingu kunning um, hvat hetta innibar fyri teir. Vit hava enntá sæð samgongufelaga og partamann borgarstjórans, Óla M. Lassen, á sosialu miðlunum tikið frástøðu frá ætlaðu flytingini av Læknamiðstøðini. Øll sum gera sær tann ómak at fara inn á heimasíðuna klaksvik.fo síggja, at samtyktin í sambandi við býráðsfundin í 2016 ikki er at finna har. Hví man tað vera? – Allar býráðssamtyktir, viðgjørdar á opnum fundi, eiga at liggja á heimasíðuni.
Býráðssamtyktin í 2016
Tað sum býráðið tók undir við 3. oktober 2016 var: “Mælt verður til, at býráðið samtykkir heildarætlanina sum grundarlag undir komandi átøkum á heilsuøkinum í norðurøkinum. Tey einstøku átøkini verða tó at leggja fyri sum sjálvstøðug mál, áðrenn tey verða sett í verk. ”
Henda býráðssamtykt varð gjørd beint eftir framløguna av heildarætlanini, sama kvøld sum býráðslimirnir fyrstu ferð sóu ætlanina og fingu handað bóklingin uppá 92 síður. Tað sigur seg sjálvt, at tað mátti vera ein samtykt, har vit hvør sær fingu møguleika at seta okkum inn í hetta drúgva álit, sum júst varð lagt fyri okkum. Eftir hetta hevur ongin viðgerð verið yvirhøvur.
Tað er gott, at borgarstjórin er bakkaður í hesum máli. Hinvegin kann tykjast løgið, at hann hevur koyrt hetta mál so langt uttan veruliga býráðsviðgerð, og at hann síðani vendir og sigur, at Klaksvíkar Kommuna ikki verður royndarkommuna, somuleiðis uttan nakra býráðsviðgerð. Eitt er, at ætlanin ikki er kjølfest í lokaløkinum, spurningurin er eisini, hvussu langt ein borgarstjóri kann fara uttan at hava býráðið við sær.
Við virðing fyri teimum, ið hava arbeitt við hesi heildarætlan, vil eg enn einaferð heita á býráðsleiðsluna um at leggja málið fyri til veruliga viðgerð, so vit fáa staðfest, um semja er at arbeiða víðari við nøkrum av hinum 9 átøkunum í ætlanini, nú átak 2 so dyggiliga varð skotið niður av leikum og lærdum.
Gunvá við Keldu, býráðslimur


text:
Tróndur í Gøtu landar uppsjóvarfisk. (Maria Olsen Photo)
Ruðuleiki hóttir framvegis
Ei undur í at fólk í vinnuni og løgfrøðingar enn kenna seg ótrygg við tann nýggja lógarpakkan fyri fiskivinnuna, sum framvegis krevur ábøtur — fongdur við óvissu og opin fyri skaðavirknað av nýggjum reglum og ókendum kunngerðum.
Mong mundu, av røttum ella ikki, kenna ein lætta tá nýggj lóg um ‘fyrisiting av sjófeingi’ herfyri varð samtykt í Løgtinginum aftan á broytingarumfør. Fleiri av teimum ið ynsktu umfatandi nýskipan av fiskivinnuni frøddust um at ein tílík endiliga varð staðfest við lóg, og onnur sum frá byrjan høvdu verið heldur skeptisk móti uppskotinum gleddust um at tað hóast alt var eydnast at fáa nógv av tí meira radikala innihaldinum telgt, hølvað og rundað so mikið niður at pakkin yvirhøvur, tá samanum kom, tóktist minni hættisligur enn upprunaliga mett. Aftur onnur, ið kanska ikki høvdu so avgjørdar meiningar um alt kring hesa nýskipan, kundu fegnast um at nú var um ikki annað politiskur friður í væntu her aftan á drúgvt og troyttandi orðageip í áravís.
Tíverri bendir tó ymiskt á at tann gleðin verður stokkut, um ikki Landsstýrið megnar at fáa ta nýggju lóggávuna, á ávísum økjum, rættaða til og stýrda á beint. Millum tey eymu punkt ið lættliga kunnu gerast kelda til enn meira eljustríð, og eitt endaloysi av trupulleikum fyri allar partar, teljast burturbeiningin av sonevndum veiðiloyvum; tær enn ikki kunngjørdu ætlanirnar um tilfeingisgjald; spurningurin um tað uppbólgnaða umfangið av stongdum leiðum; hvussu ið ætlanin er at rokna fiskidagar um til kvotur uttan at fara út um rímilig mørk; tann enn ikki lýsti umsetingarlykilin at áseta toskajavnvirði eftir; og annað.
Hóast tað kann hava verið freistandi hjá troyttum telvarum at relegera punkt sum hesi aftur í rong meðan tingingarnar um tær stóru linjurnar í nýskipanini leikaðu á, so er talan um so mikið álvarslig mál at hvørki vinnan ella samfelagið kann liva við at tað verður blundað fyri teimum nú.
Sum sagt verður, devilin situr í smálutunum.


text:
Í samband við at kommunan skipar fyri ruddingardegi mikukvøldið 16. mai, so er ætlanin, at vit fara at rudda rundan um skúlan mikudagin í skúlatíð. V…
Mikukvøldið 2. mai bjóðar skúlastýrið í Viðareiðis skúla bygdafólkinum og foreldrum og avvarðandi hjá næmingum til eina hugnaliga løtu í skúlanum sama…
Hósdagin 8. februar fara vit til sjónleik í Runavík. Tað eru næmingar í 10. flokkunum í Tofta skúla og skúlanum við Løkin, sum framføra. Vit fara av…
Innskriving av næmingum í 1. flokk skúlaárið 2018 - 2019 verður í skúlanum týsdagin 23. januar kl. 17.00. Havið dóps ella navnaseðil og p-tal við!…


text:
23. maj 2018
15. maj 2018
Rudda til Djóradagar 26 og 27 mai
Afturvendandi tiltakið Djóradagar hjá Føroya Ríðingarfelag, verður annað vikuskiftið, dagarnar 26 og 27 mai. Í hesum sambandið ruddaðu og vaskaðu fólk frá felagnum herfyri økið í Havnardali.
Hallur Hansen. formaður felagsins sigur at síðani asfalt var lagt á meginpartin av økinum, er tað munandi lættari at halda reint. Seinasta asfaltið var lagt á fyri nøkrum árum síðani, hetta var partur av avtalu, í samband við at Tórshavnar Kommuna hevur frítíðarskúla á økinum.
Djóradagar eru afturvendandi tiltak, ið skjótt hava 20 ár á bakið. Tað var táverandi formaðurin Eyðfinnur í Búðini og nevndin ið komu við hugskotinum. Hetta bleiv bygt upp í smáum, til nú at vera eitt tiltak, har omanfyri 5000 fólk vitja, teir báðar dagarnar tiltakið er.
Føroya Ríðingarfelag hevur øll árini lagt dent á, at hetta tiltakið ikki skal vera óv kostnaðarmikið fyri tey vitjandi. Ókeypis atgongd er fyri børn og atgongumerkið fyri vaksin er bert hækkað 10 kr øll hesi árini, tað kostar kr. 50,- hjá vaksnum at vitja. Inni á økinum er ókeypis at síggja øll djórini, møguleiki er eisini at royna ponyríðing o.a. Hesi tiltøk kosta, kaffisøla o.a. er sjálvandi eisini.
6. maj 2018
Ríðisambandið somu leiðslu
Á aðalfundi í ÍSF húsinum í gjár, var øll leiðslan í Ríðisamband Føroya endurvald. Tað eru tey trý reiðfeløgini Vága Ríðingarfelag, Føroyskt Íslandsrossafelag og Føroya Ríðingarfelag ið eiga hvør sítt umboð í nevndini. Nevndin hevur skipað seg soleiðis at Brandur í Dali er formaður, Zacharias R. Jacobsen næstformaður og Símun Skaalum nevndarlimur.
Aðalfundurin var nøgdur við farna árið, har tað kanska serliga var 7 plássið hjá Elini V. Tindskarð til HM fegnast kundi um í altjóða høpi, Hetta er sætt bragd, men aðalfundurin átalaði at hetta ikki fekk røttu virðing hjá ÍSF, av tí at Úrvalsnevndin hjá ítróttarsambandinum ikki viðurkennir gongulagskappingar á sama hátt, sum aðrar ítróttargreinar. Nevndin í Ríðisambandinum hevur tó lovað at arbeiða víðari við hesum málinum.
2017 var eisini merkt av sorgblýdni, tá Svenning Reinert takkaði fyri seg innan kappríðing. Svenning var 81 ára gamal. tá hann á heystið 2017 reið sína seinastu kapping. Hann var eisini heiðraður í stóran mun av forsetanum hjá ÍSF og hetta fegnaðist aðalfundurin um.
Millum málini sum nevndin hevur sett sær fyri at arbeiða við komandi árið, er at bøta um umstøðurnar til FM kappingar. Nýggj tíðtakingarútgerð er keypt og skal hon roynast longu í hesari vikuni. Ungdómsarbeiði skal raðfestast hægri og er eisini ætlanin at Ríðisambandið skal menna sína egnu heimasíðu, sum skal bera teimum rossaáhugaðu tíðindir um teirra ítrótt.
4. maj 2018
Saðilin - Hesaferð Ragnar Dam
Navn: Ragnar Dam
Bústaður: Leynar
Fyrsta ross, Nær fekk tú tað ? 1991 fekk eg Tàttu ùr Ìslandi
hvat slag var rossið ? Ìslensk
Hvussu nógv ross eigur tú ? Tvey Embla og Hnakkur
Hvat er títt yndisross ?. Embla
Besta ross tú hevur átt, grundgev hví ? Embla. Eitt gott tùr ross
Yndisrossaslag ? ìslensk
Yndisgongulag Tølt og eitt gott trav.
Um tú slapp at velja frítt millum øll ross í Føroyum, hvat ross hevði tú valt ? uha tad hevdi verdi ringt,
tad eru nogv gòd ross ì Føroyum.
Hvat er besta ross nakrantíð í Føroyum ? fyri meg er tad Embla.
Hvør føroyingur hevur lært teg mest um ross og rossahald ? Uttan iva Regin Jòhannessen
Hvar í Føroyum er best at hava ross ? tad er Havnadalur, sera gòdar umstødur
Hvar í Føroyum er best at ríða ? Vàgun og streymoy
Hvønn føroying metur tú vera besta reiðfólk ? Regin Jòhannessen
Besti ríðitúrur nakrantíð ? ja tad eru nògvir besti tùrur eftur hondini. Men tùrarnir à Hvìtusunnu eru nækda heilt serligt.
Hvør er stuttligast at ríða saman við ? vinum
Hvør skal í saðilin næstu ferð ? Bàrdur Jòhannessen
Frámerkir: Saðilin
29. april 2018
Aftur á slóðina
Seinasta vikuskiftið var sera áhugavert skeið í høllini hjá Føroya Ríðingarfelag. Vanliga tá skeið er, snýr tað seg um at læra at ríða sjálvur og at bøta um samband millum ross og reiðfólk.
Hetta skeiðið var heilt øðrvísi, á tann hátt at tað var um at læra rossini at sleipa vognar.
Áðrenn bilar komu til Føroya, vóru rossini álitini at flyta ting á landið, men so hvørt sum bilar og vegir gjørdist betri, doyði hetta kynstri millum manna.
Men tað hava reiðfólk nú sett sær fyri at bøta um, tí kom Rebecca Strøm Krogh úr Norra, herfyri heim at leggja lag á. Rebecca Strøm Krogh ið rekur Stall Holland nær við Bodø, hevur drúgvar royndir at undirvísa bæði ross og reiðfólkum at brúka vognar.
Dentur var sjálvsagt lagdur á trygdina, tí var byrjað uttan vognar og so líðandi vóru rossini gjørd tilreiðar at hava vogn uppá sleip. Undirvísingin var skipað við bæði teori og praksis, tá koma góðu umstøðunar hjá Føroya Ríðingarfelag stak væl við.
Eitt sum er øðrvísi í tílíkum skeiði, er at undirvísingin er til øll rossasløg, í mun til vanliga har tað mest er ætlað til íslandsross. Á hesum skeiðnum vóru fimm rossasløg. Tey vóru føroysk, íslendsk, friesari, shetlandspony og pinkuross.
Serliga fyri tey lítlu rossini ið ikki kunna bera vanlig fólk á bakinum, er hetta eitt frálíkt høvið at sleppa at gera arbeiði. Tað dámar teimum sera væl, ross hava nógva orku tey skula av við.
Signa K. Joensen ið skipaði fyri skeiðnum í samstarvið við Føroya Ríðingarfelag og Ríðisamband Føroya, letur sera væl at. Hon sigur seg vóna at tað letur seg gera at endurtaka líknandi skeið seinni í ár.
1. april 2018
GLEÐILIGAR PÁSKIR
FSF keypt Reiðhøllina
Í stuttum tíðindaskrivið í dag boða Fótbóltsamband Føroya (FSF) og Føroya Ríðingarfelag frá at Reiðhøllin pr. dags dato er ogn hjá Fótbóltsambandinum.
FSF hevur í nógv ár arbeitt við ætlan um at byggja høll, men Christian Andreasen formaður í FSF sigur at nú kundi tey ikki bíða eftir myndugleikunum longur - So tí bjóðaði tey Føroya Ríðingarfelag eina góða upphædd fyri at selja sína høll. Tað er heldur eingin loyna at FSF vegna UEFA stuðul, er so mikið væl fyri at tey hava ráð til tílíkar íløgur
Ætlanin er at byggja skiftirúm og annað norðanfyri høllina. Eisini verður graslíkið lagt á vøllin. Væntandi verður arbeiði liðugt til næsta vetur.
Nevndin í Føroya Ríðingarfelag sigur at hetta kom eitt sindur óvæntað á tey, men Hallur Hansen, formaður í felagnum, sigur at tilboði frá FSF var somikið gott at tey ikki kundi siga nei. Nevndin fer beinanvegin í samráðingar við Tórshavnar Kommunu um byggiloyvið til nýggja høll.
Abonner på: Indlæg (Atom)


text:
Mentamálaráðið hevur við støði í námsætlanunum og fakligum tilmælum frá lærarum dagført skrivligu próvtøkur fólkaskúlans. Dagføringarnar eru gjørdar sambært fakligu málunum í námsætlanunum, og samstundis eru tillagingar gjørdar í partinum um eftirmetingar og próvtøkur í námsætlanunum í føroyskum, donskum og enskum.
Vegleiðing í at nýta próvtalsstigan í miðnámi
”Vert at vita um nýggja próvtalsstigan í gymnasialu miðnámsútbúgvingunum”
Broytingar í próvtøkum og próvtøkuháttum
Broytingar eru gjørdar í námsætlanunum í sambandi við próvtøkurnar í føroyskum, donskum og enskum í fólkaskúlanum.
Í sambandi við munnligu próvtøkurnar í føroyskum og donskum er gjørdur ein nýggjur próvtøkuháttur, so at skilja, at nú kann skúlin velja, um flokkur skal upp til munnliga próvtøku sambært próvtøkuhátti A ella próvtøkuhátti B. Sami møguleiki er eisini galdandi í enskum.
B próvtøkuháttur í munnligum enskum
Námsætlanin í enskum í fólkaskúlanum gevur nú møguleika fyri at fara upp til munnliga próvtøku sambært nýggjum próvtøkuhátti, sonevnda B próvtøkuháttinum. Tak word-fílu við leiðbeining niður her.
Somuleiðis er frymil at fylla út framløguætlan, samsvarandi próvtøkuhátti B í enskum.
Synopsupróvtøkuháttur
Mentamálaráðið hevur avgjørt, at munnliga próvtøkan í føroyskum og donskum í 9. og 10. flokki skal verða fevnd av tveimum próvtøkuháttum: Próvtøkuhátti A og próvtøkuhátti B, tí sonevnda synopsupróvtøkuháttinum.
Saman við Námi hevur Mentamálaráðið orðað vegleiðingar og mannagongdir í sambandi við nýggja synopsupróvtøkuháttin. Hesar vegleiðingar eru nú almennar hjá skúlum kring landið at taka í nýtslu.
Vegleiðing í sambandi við kelduyvirlit
Dagføring av próvtøkupartinum í føroyskum
Nakrar dagføringar eru gjørdar í námsætlanini fyri føroyskt. Talan er um smærri broytingar í sambandi við bæði skrivligu og munnligu próvtøkurnar í føroyskum í 9. og 10. flokki. Broytingarnar fevna í høvuðsheitum um dagføringar av mannagongdum í sambandi við próvtøkurnar. Væntandi fara samsvarandi dagføringar eisini at verða gjørdar fyri lærugreinina danskt.
Nýggj yrkisskúlaskipan í 2013
Arbeitt hevur verið við at leggja SIT útbúgvingarnar og yrkisútbúgvingarnar saman í eina skipan, soleiðis at skúlagongdin tær fyrstu 40 vikurnar er tann sama, líkamikið um tú er næmingur ella lærlingur á læruplássi. Nýggja skipanin fer at virka frá august 2013.
Við jøvnum millumbilum er neyðugt at endurskoða allar útbúgvingar. Seinasta veruliga broytingin á yrkisskúlaøkinum varð framd í 1992, tá ið núverandi SIT skipanin fór at virka. Í 1998 kom núverandi yrkisútbúgvingarlóg og FHS lóg.
Frymlar til ársætlan
Saman við Mentamálaráðnum hevur Nám gjørt eitt sett av frymlum, sum er ætlað skúlaleiðslum og lærarum at nýta í sambandi við, at undirvísingin í skúlunum verður løgd til rættis, og tá ið undirvísingargongdirnar í lærugreinunum verða framdar. Hesir frymlar eru tó ikki ókendir millum lærarar, men nú hava lærarar møguleika at nýta einsháttaðar frymlar í sambandi við henda partin av arbeiði sínum.


text:
Tíðindaskriv
18.05.2017 - 15:34
Norðurbryggjan í Keypmannahavn fer komandi mánaðirnar at sýna framsýningina SPOR hjá føroyska listamanninum Jóhan Martin Christiansen.
Meginparturin av verkunum á framsýningini eru gjørd í Føroyum. Verkini hava eitthvørt ítøkiligt spor av tí tilfari, ið verkini eru stoypt í. Harumframt hava verkini eisini spor av tí náttúruumhvørvi, ið verkini eru stoypt í, sum er gras, greinar, mold, jarn og annað byggitilfar. Hóast tey minimalistisku verkini eru fjart frá teimum eyðkendu føroysku landslagsmálningunum, so eru verkini samstundis ein kvøða til føroysku náttúruna og siðbundnu listamentanina.
Jóhan Martin Christiansen arbeiðir tilvitað við at leggja tann ítøkiliga og samstundis stokkuta veruleikan í síni verk. Á henda hátt verður stoypingin av verkunum eitt brot úr flatuni á brúkta tilfarinum.
Á framsýningini á Norðurbryggjuni verða nøkur nýggj verk at síggja, ið Jóhan Martin Christiansen hevur gjørt á verkstaðnum í Keypmannahavn. Verkini eru eyðkend av tí serliga áhuga, sum Jóhan Martin Christiansen hevur fyri tí ávirkan, sum tilfarið hevur á yvirflatuna. Tað er týdningarmikið fyri Jóhan Martin Christiansen at skapa eina sansaliga yvirflatu, ið gevur áskoðaranum pláss fyri at hugleiða og tulka.
Jóhan Martin Christiansen er føddur og uppvaksin í Tórshavn. Hann hevur lokið útbúgving frá Lærda Listaháskúlanum í Malmø í 2014. Tey seinastu 10 árini hevur Jóhan Martin Christiansen búð Keypmannahavn, og í løtuni arbeiðir hann bæði í Keypmannahavn og Tórshavn.
Framsýningin í Keypmannahavn letur upp 20. mai og er opin til og við 20. august. Framsýningin er vorðin til í samstarvi við Listasavn Føroya.
Tíðindaskriv frá Norðurbryggjuni


text:
Framsókn bjóðar til landsfund
Árligi landsfundurin í Framsókn verður leygardagin 9. juni 2018
Fundarskrá fyri landsfundin er hendan:1. Landsfundurin verður settur av floksformanninum/kvinnuni.
2. Val av fundarstjóra og –skrivara.
3. Frágreiðing frá farna árinum (politisk og felagslig).
4. Framløga av roknskapi floksins.
5. Framløga og orðaskifti.
6. Møguligir gestarøðarar.
7. Val av floksnevndarlimum:
Tveir limir, og tveir tiltakslimir, verða valdir á hvørjum ári, fyri tvey ár. Tá flokkurin ikki hevur politiska umboðan, verða tó tríggir limir valdir.
8. Val av grannskoðara.
9. Áseta limagjaldið fyri komandi ár.
10. Innkomin mál.
11. Ymiskt.


text:
Ingi Samuelsen
20.04.2017 - 09:36
Tíðindi > Uttanlands > Annað
Afrikanska landið Nigeria er hart rakt av sjúkuni meningitis. Seinastu vikurnar eru 745 fólk doyð av sjúkuni, upplýsa myndugleikarnir í landinum.
Bert í hesi vikuni eru 300 fólk deyð, í síðstu vikuni var almenna talið av deyðum 489. Ringast stendur til í norðara parti av vesturafrikanska landinum. Seinastu fimm mánaðirnar eru 8.000 sjúkutilburðir skrásettir. Yvir 90 prosent av tilburðunum eru í teimum fimm norðastu landslutunum, skrivar Ritzau.
Tey flestu raktu eru børn, og tað hevur fingið myndugleikarnar til at fara undir eina umfatandi koppseting.
Tað eru ymsar bakteriur, ið eru orsøk til meningitis. Seks av hesum bakterium kunnu føra til umfarsótt.
Sjúkan smittar millum fólk umvegis host og njós. Sjúkan kann føra til lívhættisligan bruna í heilaserkinum og mønuni. Vanligu sjúkueyðkennini eru fepur, høvuðpína og stívur nakki.
Nigeria liggur í sonevnda ”meningitisbeltinum”, ið røkkur frá Senegal har vestri til Etiopia í eystri. Í hesum øki koma meningitistilburðir javnan fyri seg.
Stjórnin í Nigeria sigur, at hon nú fer at syrgja fyri, at fólkið í landinum fær meira vitan um vandamiklu sjúkuna.


text:
Kanning av løgmanni og Høgna Hoydal
Kanningin av Høgna Hoydal, landsstýrismanni í fiskivinnumálum, og leikluti hansara í sambandi við flyting av veiðiloyvum og hvørt løgmaður hevur røkt eftirlitsskyldu sína á fullgóðan hátt í hesum sambandi. Sæst her
Avhoyringarnar, ið eru gjørdar í sambandi við kanningina, eru niðanfyri:
Avhoyring, Andras Kristiansen, her
Avhoyring, Jens Helgi Toftum, her
Avhoyring, Rúna Guttesen, her
Avhoyring, Elmar Højgaard, her
Avhoyring, Rógvi Reinert, her
Avhoyring, Høgni Hoydal, her
Avhoyring, Aksel V. Johannesen, her